text:
TEPET NA SARAY KABATAAN
Panon Kon Nalabanan so Tukso?
Insulat nen apostol Pablo: “Sano labay kon gawaen so duga, say mauges so walad siak.” (Roma 7:21) Kasin ontan met so naliliknam? No on, makatulong ed sika iyan artikulo pian nalabanan moy tukso ya manggawa na aliwa.
No antoy dapat mon naamtaan
Mabetbet ya no walay man-pressure ed sika, nayarin natukso ka ya manggawa na mauges. Diad tua, ibabaga na Biblia ya “say piulop ed mauges et maneral ed maabig iran prinsipyo.” (1 Corinto 15:33, paimanod leksab) Lapud panag-pressure na arum odino diad media, ompan ontubo ed pusom iray pilalek ya nayarin pakatuksoan mo tan ompan lapud satan et ‘aligen mo lay karaklan diad panggawa na mauges.’—Exodo 23:2.
“Nayarin lapud labay mon nagustoan tan awaten ka na arum et gawaen mo met la so gagawaen da pian labat napaliket mo ra.”—Jeremy.
Isipen pa: Akin et mas mairap ya labanan so tukso no lanang mon iisipen no antoy ibaga na arum ed sika?—Proverbio 29:25.
Importantin tandaan: Agmo ikokompromiso iray estandartem lapud pampi-pressure na arum.
No antoy nagawaan mo
Dapat ya antam no antoy papanisiaan mo. No agka segurado ed papanisiaan mo, singa ka puppet ya kokontrolen na arum. Mas maong no unoren tayoy ibabaga na Biblia: “Seguroen yo so amin a bengatla; itultuloy yon gawaen so maabig.” (1 Tesalonica 5:21) No mas natatalosan mo ray papanisiaan mo, mas mainomay mon unoren iratan tan mas nalabanan moy tukson manggawa na aliwa.
Isipen pa: Akin ya papanisiaan mon saray estandarte na Dios ed moral et parad pankaabigan mo?
“Naimanok ya basta no gagawaen ko no antoy papanisiaan ko tan agak manpapatukso, mas rerespetoen ak na arum.”—Kimberly.
Maong ya alimbawa ed Biblia: Daniel. Mapatnag ya tinedyer ni si Daniel, ‘determinado la’ ya unoren to iray ganggan na Dios.—Daniel 1:8.
Amtaen mo iray kakapuyan mo. Tinukoy na Biblia iray “inuugaw a pilalek”—say nalilikna na sakey lalo la no kabataan ni. (2 Timoteo 2:22) Aglabat kaibad saya so pilalek ed sekso, noagta pati say panlabay na sakey ya awaten na arum tan say pandesisyon ya bukor anggan agni ready.
Isipen pa: Ibabaga na Biblia ya “nasusubok so kada sakey sano sikatoy nasagyat tan natangguyor na dilin pilalek to.” (Santiago 1:14) Dinan ed saratan ya tukso so mair-irap mon labanan?
“Dapat honest kad sarilim no anto ray situasyon ya mainomay kan natukso. Man-research ka no panon mon nalabanan iratan ya tukso, tan isulat mo ray nausar mon punto. Pian sano wala lamet so ontan ya tukso, antam la no panon ya nalabanan itan.”—Sylvia.
Maong ya alimbawa ed Biblia: David. Wala ray panaon ya sikatoy nampa-pressure ed arum pati diad mismon nalilikna to. Balet akaaral si David ed saray lingo to tan ginawa toy anggaay nayarian ton manguman. Impikasi tod si Jehova: “Gawam pan malinis so pusok, O Dios, tan ikdan mo ak na sakey a balo tan mapekder ya espiritu.”—Salmo 51:10.
Sikay mankontrol ed sarilim. Ibabaga na Biblia: “Agka padadaeg ed mauges.” (Roma 12:21) Labay ton ibaga, sarag moy agmanpatukso. Sarag mon pilien ya gawaen so duga.
Isipen pa: Panon mon nagawaan ya sikay mankontrol ed sakey a makapatukson situasyon tan nasegurom ya balibali pansumpalan?
“Iisipen ko la so nayarin naliknak no bilang ta gawaen ko so sakey ya pakakatuksoan ko. Kasin balibali naliknak? Nayari, pero magano labat. Kasin kalabas na panaon et balibali nin siansia so naliknak? Andi, seguradon aliwliway naliknak. Kasin sulit itan? Andi!”—Sophia.
Maong ya alimbawa ed Biblia: Pablo. Anggano inamin to ya wala ray makapuy ya nalilikna to, kinontrol nen Pablo so sarili to. Insulat to: “Didisiplinaen koy laman ko tan gagawaen kon aripen, pian anggan panon et naabobonan ak kayarik a nampulong ed arum.”—1 Corinto 9:27, paimanod leksab.
Importantin tandaan: Sika so makakontrol no antoy pansumpalan mo no nipaarap kad tukso.
Tandaan, temporaryo labat iray tukso. “Dakel ed saray tukso ya mair-irap kon labanan nen wala ak nid haiskul et main-inomay la natan ya labanan,” so imbaga nen Melissa ya 20 so taon to. “No atan so nonoten ko, napapaseguroan ak ya saray nipapaarap ed siak ya tukso natan et onlabas lanlamang tan onsabi panaon ya no isipen ko lamet, na-realize ko ya mas maliket so bilay ko lapud nilabanan ko iratan.”


c: text/html

text:
Pablien Iray Agagi Tayon Emel tan Telek!
Pablien Iray Agagi Tayon Emel tan Telek!
SARAY totoo na Dios natan et sakey a baleg a pamilya, a say espiritual a tawir da et nanlapu ni ed saray lalaki tan bibiin nambilay nensaman nin panaon. Kaiba ed saraya di Samuel, David, Samson, Rahab, Moises, Abraham, Sara, Noe, tan Abel. Kabiangan na sayan pamilya so dakel a telek a matoor a manlilingkor ed si Jehova. Singa bilang, say duaran sankaunaan a nagmaliw a Tasi nen Jehova diad Mongolia et sanasawan telek. Tan lapud inkamatoor na saray telek a kapananisiaan tayo diad Russia, analo tayo diad sakey a kaso ed European Court of Human Rights.
Diad sayan panaon, angitarya so “matoor tan makabat ya aripen” na saray publikasyon ed sign language tan angorganisa met ira na saray kongregasyon, asemblea, tan kombension ed sign language. (Mat. 24:45) Lapud saya et agunggonaan a maong iray agagin telek. * Panon to kasin akaaral iray telek nipaakar ed tuan Dios tan inmaligwas ed katuaan sanen anggapo ni irayan probisyon? Naisip yo la kasi no antoy sarag yon gawaen pian natulongan iray telek ed lugar yo?
Sanen Anggapo Ni Iratan a Probisyon
Anto kasi iyebat na saray maedad la ran telek sano tepetan yoy arum ed sikara no antoray eksperiensya ra sanen akabatan da so nipaakar ed Dios? Nayarin ibaga ra’d sikayo so alikna ra sanen naamtaan dan wala manayay ngaran na Dios. Nayarin istoryaen da met no panon a satan a katuaan so akapanguman ed bilay da tan akatulong ed sikara diad loob na taotaon antis nin niwala iray programa ed video odino DVD ed sign language ya ontulong ed sikaran naaralan iray aralem a Makasulatan a katuaan. Ompan istoryaen da met iramay panaon sanen anggapo ni ray aral ed sign language odino anggapo ni anggan interpreter. Walay onabay ed sikara a mangisulat na saray punto ed papel pian natalosan da no antoy sisingbaten diad aral. Naaralan na sakey a telek ya agin laki iray katuaan ed Biblia ed onian paraan diad loob na pitoy taon, anggad sanen wala lan siansia so interpreter.
Natandaan ni na maedad la ran Tasi a telek no panon so panagpulong da nensaman ed saray totoon makarengel, kaiba so arum a membro na kongregasyon. Walay sankabembenan dan index card diad sakey a lima ra, a ditan et walay akasulat a simplin presentasyon parad pankabkaabungan. Diad basil a lima ra et sankabembenan da so magasin a Watchtower tan Awake! Nairapan iran iyaralan na Biblia so arum nin telek ta say usaren da diad panagaral et niimprintan publikasyon ya agtanton natalosan na samay mismon mangiyaaral tan samay iyaaralan. Nayarin nanonotan ni na saray maedad lan manangipalapag a telek so pakakadismaya ra sano ag-ira natalosan na arum kanian agda nitongtong so nipaakar ed espiritual iran katuaan. Ontan met, inad-aro dan maong si Jehova, balet ta ag-ira segurado no panon dan iyaplika so nanaaralan da. Akin? Lapud ag-ira segurado no kasin say pakatalos da ed sakey a bengatla et susto.
Anggaman walaray onian problema, siansian nanmatoor iray agagi tayon telek. (Job 2:3) ‘Maan-anos dan inalagar’ si Jehova. (Sal. 37:7) Tan natan et bebendisyonan to ira, a mas ni nen say iilaloan na dakel ed sikara.
Konsideraen pay sagpot na sakey ya agin telek a padre-de-pamilya. Antis nin niwala iray video ed sign language, regular ton idadaulo so panagaral na pamilya ra. Oniay nanonotan na anak ton laki: “Nairapan si Tatay diad panangikondukta ed panagaral na pamilya mi, ta say nausar da labat ed panagbangat da ed sikami et saray niimprintan publikasyon. Mabetbet ya agda tanton natatalosan itan. Lalon pinairap min sanaagi so situasyon nen Tatay ta kokorihien mi ran tampol sano aliwan susto so impangipaliwawa ra ed bengabengatla. Anggaman ontan, siansia nin lanang dan idadaulo so panagaral na pamilya mi. Parad sikara, say pakaaral mi nipaakar ed si Jehova et mas importante nen say sagpaminsan a pakabaingan da lapud agda tanton natatalosan so lenguahen Ingles.”
Nia met so eksperiensya nen Richard, sakey ya agin telek tan bulag a manedad na masulok lan 70 tan taga ed Brooklyn, New York, U.S.A. Kabkabat si Richard ed regular ya iyaatendi to ed saray Kristianon pantitipon. Pian makaatendi, bukor toy manbiahe panamegley na tren, tan bibilangen toy istasyon a tutundaan na tren pian amta to no kapigan onepas. Aminsan, akansela so aral lapud grabe so inyuran na niebe. Apakabatan so amin a membro na kongregasyon, puera labat ed si Richard. Sanen anonotan na saray agagi ya agda apakabatan, sikatoy inanap da tan aromog dan akaalagey diman ed arap na Kingdom Hall, tan maan-anos ton aalagaren a walay manlukas na puerta. Sanen tinepetan da no akin a siansian linman miaral, inkuan ton, “Inarok si Jehova.”
Antoy Nagawaan Yo?
Kasin walaray telek ed lugar yo? Sarag yo tay manaral na sign language pian makatulong ed sikara? Maslak ed saray telek et maan-anos sano ibabangat da ed arum so lenguahe ra. Nayarin walay nakabat yon telek diad pampupulong yo odino ed arum nin pankanawnawa. Antoy nagawaan yo? Gawaen yo so anggaay nayarian yon makapitalosan. Mangusar kayoy andawes odino litrato, isulat yoy labay yon ibaga, mandrowing kayo, odino sarag yon gawaen iyan amin. Anggaman singa no ag-interesado imay akabat yon telek, siansia nin ipaamta itan ed agin telek odino ed sakey a marunong ed sign language. Mas makapainteres ed sakey a telek so mensahe tayo no satan et ipasabi panamegley na sign language.
Ompan natan et manaaral kayoy sign language tan onaatendi ed kongregasyon na sign language. Panon kayon magmaliw a mas marunong ed panagsinyas, tan antoy gawaen yo pian mas natalosan yo itan a lenguahe? Anggaman wala ni iray arum a makarengel a manangipalapag ed kongregasyon yo, sarag yo kasin “erepen” so boses yo, a singa panangibaga? Makatulong iya pian nipasal so panagnonot yo unong ed paraan na sign language. Ompan walaray pankanawnawan ya imbes a mansinyas et mas lablabayen yoy mansalita ta mas mainomay itan. Balet, singa met ed panaral na arum nin lenguahe, kaukolan yoy mansagpot pian magmaliw kayon marunong.
No maseet yon uusaren so sign language, nipapanengneng yoy panangaro tan respeto ed saray agagi tayon telek. Isip yo pa labat so pakakadismaya na saray telek diad inagew-agew lapud ag-ira makapitongtong ed saray totoo diad trabaho ra odino diad eskuelaan. Oniay inkuan na sakey a telek ya agi: “Saray totoo ed kaliberliber ko et makasalita. Mabetbet a maermen ak ta lanang ak a manbubukbukor, kanian naiingongotan ak tan makapapasnok ak ni ingen. No maminsan et agko natatalosay naliliknak.” Kanian saray pantitipon tayo et nepeg a makaparepresko ed saray agagi tayon telek, a ditan et natatagano ira ed espiritual tan panggayagaan day maliket a pitatalosan tan impanaagi.—Juan 13:34, 35.
Agtayo met nepeg ya ibaliwala so dakel ya angkekelag a grupo na saray telek a mimiaral ed saray kongregasyon a tugyopen na makarengel iran manangipalapag. Saray parte ed aral et iyi-interpret parad sikara. Pian natalosan dan maong iray parte, onyuyurong ira ed arapan pian sankanengneng da imay interpreter tan samay mismon espiker. Mainomay iyan napasalan na saray makarengel a membro na kongregasyon, tan ag-iya makapadisturbo ed sikara. Sayan uksoyan et onaplika met ed saray asemblea tan kombension a walay interpreter parad sign language. Manepeg labat a komendaan iray makulin membro na kongregasyon a mangi-interpret diad paraan a natural tan natalosan na saray telek.
Ompan kabiangan na kongregasyon yo so sakey a sign-language group odino walaray onaatendi ditan a pigaran telek ya iyi-interpret so aral parad sikara. Panon yon nipanengneng so personal ya interes ed sarayan agagi tayon telek? Sarag yo ran imbitaan ed abung yo. No posible, manaral kayo na anggan pigara labat a sinyas. Agkayo natatakot a saliey makapitalosan ed sikara. Talagan walay nagawaan yon paraan pian napitongtongan ira, tan say pangipanengneng yo na ontan a panangaro et manresulta ed maliket iran eksperiensya. (1 Juan 4:8) Dakel so naaralan tayo ed saray agagi tayon telek. Maong iran mitongtong, maples met iran makatebek, tan maong iran manpaelek. Oniay inkuan na sakey ya agin laki a saray ateng to et parehon telek: “Diad interon bilay ko et akaibak iray telek, tan agkon balot nabayaran iray bengatlan naaralan ko ed sikara. Talagan dakel so naaralan tayo ed saray agagi tayon telek.”
Inad-aro nen Jehova iray matoor a manlilingkor ed sikato, anggan saray lingkor ton telek. Say katooran tan panagsungdo ra et seguradon mangaarum na gayaga ed organisasyon nen Jehova. Komon ta lawas tayon pablien iray agagi tayon telek!
[Paimano ed leksab]
^ par. 3 Nengnengen so ‘Pinasinag nen Jehova so Lupa to ed Sikara,’ diad Agosto 15, 2009, ya isyu na Say Panag-Bantayan.
[Litrato ed pahina 31]
Mas makapainteres ed sakey a telek so mensahe na Panarian no satan et ipasabi panamegley na sign language
[Saray litrato ed pahina 32]
Saray pantitipon tayo et nepeg a makaparepresko, a ditan et napabiskeg so espiritualidad na saray agagi tayon telek

robotstxt: allowed

filter: keep


text:
Jesus—Say Nanlapuan To
Jesus—Say Nanlapuan To
“Inkuan to ed si Jesus: ‘Iner so nanlapuan mo?’ Balet ag-inebatan nen Jesus.”—JUAN 19:9.
SATAN so intepet na Gobernador na Roma a si Poncio Pilato sanen iimbestigaan toy Jesus no kasin makanepegan ya ompatey odino andi. * Amta nen Pilato no iner ed Israel so nanlapuan nen Jesus. (Lucas 23:6, 7) Amta to met ya sikatoy aliwan ordinaryon too. Agkasi iisipen nen Pilato a dati lan nambilay si Jesus nensaman? Labay kasi na sayan aliwan Kristiano a Gobernador ya awaten so katuaan tan onkiwas? Agtayo amta, balet ag-inmebat si Jesus, tan pinmaway lanlamang ya mas importanti’d si Pilato so posisyon to nen say katuaan tan hustisya.—Mateo 27:11-26.
No parad saray talagan interesadon mangamta ed nanlapuan nen Jesus, mainomay itan. Ta malinlinew ya ipapanengneng na Biblia so nanlapuan to. Pantongtongan tayo pa itan.
▪ No iner nianak Unong ed saray kalkulasyon, nianak si Jesus nen kagapoy autumn na 2 B.C.E., diad Betlehem a sakey ed saray baryo na Judea. Lapud ganggan nen Cesar Augustos a manparehistro, kapilitan ya onla’d Betlehem so ina nen Jesus a si Maria, a “magano lan mananak,” tan say asawa ton si Jose, ta ditan so nanlapuan na pamilya nen Jose. Sanen ag-ira makaromog na kuarton napanpundoan lapud dakel lay totoo, dia la ra’d kuwadra na ayep nampundo. Ditan nianak si Jesus tan imparukol da’d atotong.—Lucas 2:1-7.
Pigaran siglo antis na satan, impropesiya na Biblia no iner iyanak si Jesus: “Balet sika, Belen [odino Betlehem] Efrata, sika a melag ka ed saray nilibo na Juda, dia ed sika ompaway naani so sakey ya onsabi ed siak a magmaliw a makauley ed Israel.” * (Miqueas 5:2) Nayarin “melag” labat so Betlehem kanian ag-itan impasen a sakey ed saray syudad na Juda. Balet, satan a melag a baryo et napagalangan. Ditan manlapu so insipan a Mesias odino Kristo.—Mateo 2:3-6; Juan 7:40-42.
▪ No iner binmaleg Kayari aganon impanayam na pamilya nen Jesus ed Ehipto, inmalis ira’d Nazaret, sakey a syudad diad probinsya na Galilea a manga 96 kilometro ed norte na Jerusalem. Anggapo ni taloy taon nen Jesus ed saman. Diad satan a marakdakep a lugar so binalegan nen Jesus a say kaslakan a trabaho et panagdalus, panagpastol, tan panagsigay. Dakel iran sanaagi tan simpli so bilay da.—Mateo 13:55, 56.
Pigaran siglo antis na satan, impasakbay na Biblia a magmaliw ya “Nazareno” so Mesias. Inkuan nen Mateo, a sakey ed saray nansulat na Ebanghelyo, ya say pamilya nen Jesus et nanayam ed “Nazaret, ta pian nasumpal imay sinalita diad panamegley na saray propeta: ‘Sikatoy natawag a Nazareno.’” (Mateo 2:19-23) Nayarin say tawag a Nazareno et mikonektaan ed Hebreon salita a say labay ton ibaga et “simit.” Mapatnag a tutukoyen nen Mateo so propesiya nen Isaias ya anawag ed Mesias a “simit” nen Jesse. Labay ton ibaga et manlapud poli nen Jesse ya ama nen Arin David so Mesias. (Isaias 11:1) Tan tua met a si Jesus so nanlapud poli nen Jesse diad linya nen David.—Mateo 1:6, 16; Lucas 3:23, 31, 32.
▪ No iner a talagay nanlapuan to Ibabangat na Biblia ya abayag lan nambilay si Jesus sakbay na inkianak to ed Betlehem. Intuloy ya inkuan na propesiya nen Miqueas ya Sikatoy “nanlapu nen inmuna, nanlapu ed ando lan ando.” (Miqueas 5:2) Bilang panguloan ya Anak na Dios, si Jesus et espiritun pinalsa ed tawen sakbay a nianak a too diad dalin. Inkuan a mismo nen Jesus: “Linmeksab ak manlapud tawen.” (Juan 6:38; 8:23) Panon iyan agawa?
Inusar nen Jehova a Dios so masanton espiritu to pian say bilay na Anak to ed tawen et mamilagron iyalis ed panag-anakan na Judion birhen a si Maria, diad ontan et nianak a perpekton too. * Sarasarag na Makapanyarin-amin a Dios itan. Singa samay imbaga na anghel ed si Maria, “anggapoy agnagawaan na Dios.”—Lucas 1:30-35, 37, Maung a Balita.
Aliwa labat lan say nanlapuan nen Jesus so naaralan tayo’d Biblia. Dakel so ipapaamta na apatiran Ebanghelyo—Mateo, Marcos, Lucas, tan Juan—ed impanbilay to.
[Saray paimano ed leksab]
^ par. 3 Parad kaaruman ya impormasyon ed impan-aresto tan impanbista ed si Jesus, nengnengen so artikulon “Sankasaolan tan Sankaugesan Lan Bista” diad pahina 18-22 na sayan magasin.
^ par. 6 Say datin tawag ed Betlehem et Efrata (odino Ephrath).—Genesis 35:19.
^ par. 10 Ibabaga na Biblia a say ngaran na Dios et Jehova.


text:
Kasin Antam La?
Kasin Antam La?
Akin a walaray managsalat na kuarta diad templo ed Jerusalem?
▪ Antis na impatey nen Jesus, impaimano to so graben ag-inkahustisya ya nagagawad templo. Inkuan na Biblia: “Pinapaway [nen Jesus] so amin a manlalako tan mansasaliw diad templo, tan imbabalintuag to iray lamisaan na saray managsalat na kuarta tan saray yurongan na saramay manlalako na saray malapati. Tan inkuan to ed sikara: ‘Walan nisulat, “Say abung ko et natawag ya abung a pampikasian,” balet gagawaen yo iyan ungib na matatakew.’”—Mateo 21:12, 13.
Saray Judio tan Judion proselita nen inmunan siglo ya oonla diad templo ed Jerusalem et nanlapud nanduruman bansa tan syudad, awit day kuarta ra ya uusaren ed lugar da. Balet, kaukolan da nin isalat iratan pian nausar dad pambayar na tinaon a buis ed templo, pangaliw na isakripisyo iran ayep, tan usaren ed arum nin boluntaryo iran offering. Kanian, saray kuarta na nanduruman bansa et salatan na saray managsalat na kuarta, balet ta walay bayar. Sano manasingger lay piesta na Judio, mangipuesto la na lamisaan irayan managsalat na kuarta ed Korte na saray Gentil diad templo.
Sanen imbaga nen Jesus a sarayan managsalat na kuarta et gagawaen dan “ungib na matatakew” so templo, mapatnag sirin ya balbaleg so sisingilen dan bayar.
Akin et pabpablien a maong iray olive tree nensaman?
▪ Saray olive tree tan ubasan et kaibad saray bendisyon ya insipan na Dios ed saray totoo to lapud katooran dad sikato. (Deuteronomio 6:10, 11) Anggad natan, say olive tree et pabpablien a maong diad saramay lugar ya tutuboan na satan. Diad loob na nilasus iran taon et makapanbunga itan na dakel anggan agtanton asikasoen. Manbilay iyan kiew anggano nitanem ed mabaton dalin tan ag-ompatey ed panaon ya anggapoy uran. No abatang itan ed sengeg, ontubo iray balon sanga.
Nensaman, say ubak tan bulong na sayan kiew et uusaren ya tambal parad petang. Ontan met, say yaket na satan ya onsesepsep ed matatken lan sanga tan angob vanilla et uusaren ed panggaway pabalingit. Balet, mas kabkabat iyan kiew a napangalaan na naakan—saray berry tan nagkalalo la ed oil ya naalad satan. Say kapaldua na aluton olive et oil.
Kada taon, say mabunan olive tree et napangalaan na 57 litro ya oil. Uusaren met so olive oil ed lamparaan, parad seremonya tan relihyoso iran gagala, puyok ed laman tan buek, tan tambal ed sireg tan sugat.—Exodo 27:20; Levitico 2:1-7; 8:1-12; Rut 3:3; Lucas 10:33, 34.


text:
Say Makasbel ed Pikabat a Maong ed Dios
Say Makasbel ed Pikabat a Maong ed Dios
WALAY malabay ya agmo nakabat a maong si Jehova tan agka makapikaaro’d Sikato. Siopa iyan mauges a kalaban? Oniay ibabaga na Biblia: “Binulag na dios na sayan sistema na mundo so kanonotan na saray agmananisia.” Say dios na sayan mauges a mundo et si Satanas a Diablo. Labay ton mansiansia ka ed kabilungetan pian say pusom et agnaliwawaan na “maglorian pikakabat ed Dios.” Agto labay a nakabkabat mon maong si Jehova. Panon balet a ‘bubulagen’ nen Satanas so kanonotan na totoo?—2 Corinto 4:4-6.
Inusar nen Satanas so palson relihyon pian agnakabkabat na totoo so Dios. Singa bilang, nensaman et walaray Judion angibaliwala’d Kasulatan tan mas pinili ran tumboken imay tradisyon da ya agbitlaen so ngaran na Dios. Nen unonan siglo C.E., mapatnag a saray Judion managbasa ed publiko et inganggan ya agda bitlaen so ngaran na Dios ya akasulat ed Masanton Kasulatan, noagta say ibalikas da et ’Adho·naiʹ, a mankabaliksay “Katawan.” Seguradon lapud sayan tradisyon et kalkalnan inmarawi so liknaan na dakel a totoo ed si Jehova tan agda naeksperiensya iray gunggona na malet a pikakaaro ed sikato. Si Jesus balet ey? Tinmumbok met kasi ed satan a tradisyon?
Impakabat nen Jesus tan Saray Patumbok to so Ngaran na Dios
Diad pikakasi et oniay imbaga nen Jesus ed Ama to: “Impakabat ko . . . so ngaran mo tan ipakabat ko itan.” (Juan 17:26) Lapud sayan inkuan nen Jesus et nibaga tayon segurado a binitla toy ngaran na Dios diad saramay pankanawnawan binasa, insalaysay, odino impaliwawa toy parte na Kasulatan a wadman so ngaran na Dios. Seguradon mabetbet ton inusar itan a singa saray propeta nensaman. No bilang ta wala la ray Judion agmanguusar ed ngaran na Dios legay ministeryo nen Jesus, seguradon agto tinumbok itan a tradisyon. Onia ingey diretsaan ton imbaga ed saray lider na relihyon: “Ginawa yon andi-kakanaan so salita na Dios lapud tradisyon yo.”—Mateo 15:6.
Kayari impatey tan inkioli nen Jesus, intultuloy ya impakabat na saray matoor a patumbok to so ngaran na Dios. (Nengnengen so kahon ya “Inusar Kasi na Inmuunan Kristiano so Ngaran na Dios?”) Diad samay mismon agew ya aporma so Kristianon kongregasyon nen Pentecostes 33 C.E., oniay insalaysay nen apostol Pedro ed dakel a Judio tan proselita, ya inala to’d samay propesiya nen Joel: “Balang sakey ya ontatawag ed ngaran nen Jehova et nilaban.” (Gawa 2:21; Joel 2:32) Tinulongan na inmuunan Kristiano iray totoon nanlapud nanduruman bansa a nakabat a maong si Jehova. Lapud saya, oniay imbaga nen disipulo a si Santiago diad miting na saray apostol tan matatken a lalaki ed Jerusalem: “Inimano na Dios iray nasyon pian mangala ed sikara na totoon parad ngaran to.”—Gawa 15:14.
Anggaman ontan, agsinmuko so kalaban na Dios. Sanen inatey la ray apostol, tampol ya insugsog nen Satanas so apostasya. (Mateo 13:38, 39; 2 Pedro 2:1) Singa bilang, say autor a si Justin Martyr a mankuan a Kristiano et nianak ag-abayag kayari impatey na sankaunoran ya apostol a si Juan. Balet ta diad saray sulat nen Justin et aminpigapiga ton impilit a say Manangitarya na amin a bengatla et “Dios ya anggapoy ngaran to.”
Sanen nanggawa iray nan-apostatan Kristiano na saray kopya na Griegon Kasulatan (tatawagen met ya Balon Sipan), inekal da so ngaran nen Jehova tan sinalatan day Kyʹri·os, say Griegon salita a say labay ton ibaga et “Katawan.” Ontan met so agawa ed Hebreon Kasulatan (tatawagen met ya Daan a Sipan). Siansia lan agbibitlaen so ngaran na Dios, sinalatan la na saray apostatan Judio a managkopya na Kasulatan so ngaran na Dios na ’Adho·naiʹ a masulok a 130 beses. Diad samay maimpluensyan patalos na Biblia ed lenguahen Latin a kinompleto nen Jerome nen 405 C.E tan tinawag a Vulgate et inekal met so ngaran na Dios.
Sinalin Iyamot Diad Panaon Tayo
Diad panaon tayo, amta na saray iskolar a manga 7,000 beses a say ngaran a Jehova et nabasa ed Biblia. Kanian walaray kabkabat a patalos na Biblia ya angusar ed ngaran na Dios a Jehova, a singa say Catholic Jerusalem Bible, say Catholic La Biblia Latinoamérica ed lenguahen Español, tan say maslak ya uusaren a patalos ed Pangasinan a Say Biblia. Wala met so pigaran bersion ya nipatalos so ngaran na Dios bilang “Yahweh.”
Makapaermen ta dakel a relihyon a mangi-isponsor ed panagpatalos na Biblia so mamapaskar ed saray managpatalos ya ekalen so ngaran na Dios. Singa bilang, diad samay sulat parad saray Katolikon obispo ya apetsaan na Hunyo 29, 2008 et imbaga na Vatican: “Diad agano ni ran taon et kalkalnan ompapawil lamet so panguusar ed ngaran na Dios na Israel.” Oniay diretsaan ya instruksion na saman a sulat: “Say ngaran na Dios . . . et agnepeg ya usaren odino bitlaen.” Imbaga ni’d satan a sulat a “sano ipatalos so Biblia ed moderno iran lenguahe, . . . say tetragrammaton et nepeg ya ipatalos ya Adonai/Kyrios: ‘Katawan.’” Mapatpatnag ed sayan ganggan na Vatican a labay dan talagan ekalen so ngaran na Dios.
Agmet nirespeto na saray Protestante so ngaran nen Jehova. Oniay imbaga na spokesman na New International Version ya inimprinta diad lenguahen Ingles nen 1978 tan inisponsoran na saray Protestante: “Say Jehova so nikabkabiig a ngaran na Dios tan nepeg komon a satan so inusar mi. Balet ta 21⁄4 milyon dolyar so puonan mi’d sayan patalos tan seguradon naperdi labat itan no say pangipatalos mi bilang ed Salmo 23 et, ‘Si Yahweh so pastol ko.’”
Inyamot met na saray relihyon ed Latin America so ngaran na Dios. Oniay insulat nen Steven Voth, a translation consultant na United Bible Societies (UBS): “Say sakey a pandedebatian nin siansia na saray Protestante ed Latin America et no kasin usaren ni so ngaran a Jehová . . . Say makapabigla et walay balon relihyon a Pentecostal a dakel so membro to tan ondarakel ni . . . ya angibagan labay da imay Reina-Valera a 1960 edisyon, balet no ekalen ed satan a bersion so Jehová. Say labay da et say salitan Señor [Katawan].” Unong ed si Voth, diad unaan et aglabay iyan gawaen na UBS, balet inmabuloy met lanlamang ira tan inimprinta ra so edisyon na Reina-Valera Bible “ya anggapoy nabasan Jehová.”
Lapud inekal so ngaran na Dios ed Salita to tan sinalatan itan na “Katawan,” agtalagan nakabat na saray manbabasay Biblia no siopa so Dios. Makagulo iya ta nayarin agda natukoy no samay salitan “Katawan” diad sakey a bersikulo et si Jehova odino say Anak to, si Jesus. Singa bilang, diad samay bersikulo ya inulit nen apostol Pedro imay imbaga nen David ya: “Inkuan nen Jehova ed Katawan ko: ‘Yurong ka ed nikawanan ko,’” oniay nabasa ed dakel a bersion na Biblia: “Kuan na Katawan ed Katawan ko.” (Gawa 2:34, Say Biblia) Oniay imbaga nen David Clines diad samay insulat ton salaysay ya “Yahweh and the God of Christian Theology”: “Lapud agkabat na [saray mankuan a Kristiano] si Yahweh, say resulta et akapokus ira labat ed si Kristo.” Kanian ag-amta na dakel a relihyoso a samay tuan Dios a nampikasian nen Jesus et Persona a walaan na ngaran—Jehova.
Talagan mamapasya si Satanas ed pamubulag to ed kanonotan na saray totoo. Anggaman ontan, sarag mo nin siansian nakabat a maong si Jehova.
Sarag Mon Nakabat a Maong si Jehova
Itutultuloy ni nen Satanas so laban to sumpad ngaran na Dios tan diad satan et uusaren toy palson relihyon. Balet, diad tuay tua et anggapoy siopaman, diad tawen man odino diad dalin, a makayarin mamatunda ed Soberanon Katawan a Jehova ed pangipapakabat to’d ngaran to ed saramay labay dan naamtaan so katuaan nipaakar ed sikato tan say maglorian arapen ya ipaparaan to parad matoor a totoo.
Maliket ya ontulong ed sika iray Tasi nen Jehova pian naaralan mo no panon kan onapit ed Dios panamegley na panaral ed Biblia. Tutumboken day alimbawa nen Jesus, ya oniay imbaga to’d Dios: “Impakabat ko ed sikara so ngaran mo.” (Juan 17:26) No nonoten mon maong iray bersikulo’d Biblia a mangipapaamta’d nanduruman betang a sinumpal nen Jehova pian nabendisyonay totoo, ditan mo nanengneng so alay-dakep a personalidad to.
Sarag mon panliketan so ‘pikakaaro ed Dios’ a singa met ed naeksperiensya na matoor a patriarkan si Job. (Job 29:4) Nakabkabat mon maong si Jehova no aralen moy Salita to. Diad idarakel na nanaamtaan mo nipaakar ed si Jehova, ditan met lalon ombiskeg so talek mo ya sikatoy onkiwas pian paneknekan imay imbaga ton kabaliksan na ngaran to—“Magmaliw ak ya antokaman a labay kon pagmaliwan.” (Exodo 3:14, The Emphasised Bible, nen J. B. Rotherham) On, seguradon tooren nen Jehova so amin a sipan to ed totoo.
[Kahon/Saray litrato ed pahina 6]
Inusar Kasi na Inmuunan Kristiano so Ngaran na Dios?
Diad panaon na saray apostol nen Jesus nen inmunan siglo C.E., aporma iray Kristianon kongregasyon diad dakel a lugar. Regular a nandaragup iray membro na kada kongregasyon pian aralen so Kasulatan. Kasin nabasa so ngaran nen Jehova diad saray Kasulatan ya inusar da?
Diad saman a panaon et Griego so kaslakan a lenguahe na saray totoo kanian say uusaren na dakel a kongregasyon et say Greek Septuagint. Patalos iya na Hebreon Kasulatan ya akompleto nen komaduan siglo B.C.E. Ibabaga na arum ya iskolar a manlapu la nen inggapo so impangipatalos ed Septuagint, say ngaran na Dios ditan et sinalatan na titulon Kyʹri·os, a Griegon salita a say labay ton ibaga et “Katawan.” Balet ta walay ebidensya ya aliwan tua iya.
Saray nanenengneng yo dia a litrato et kabiangan na Greek Septuagint a wala la nen inmunan siglo B.C.E. Malinlinew a nabasa dia so ngaran nen Jehova ya akasulat ed apatiran Hebreon letra a יהוה (YHWH), odino tatawagen a Tetragrammaton. Insulat nen Propesor a si George Howard: “Walay adiskobren taloran nanduruman kopya na Greek Septuagint Bible a wala la antis na panaon na saray Kristiano, tan diad saratan et agbalot impatalos so Tetragrammaton bilang kyrios, diad tua et ag-itan ingen impatalos ed Griego. Ngalngali siento porsiento kamin segurado ya antis, kaleganan, tan kayari na samay panaon ya adeskribe ed Balon Sipan et isusulat na saray Judio so ngaran na Dios . . . diad mismon Griegon patalos na Kasulatan.”—Biblical Archaeology Review.
Kasin inusar na saray apostol tan disipulo nen Jesus so ngaran na Dios diad saray insulat da ya impuyan na Dios? Oniay imbaga nen Propesor Howard: “Seguradon saray angisulat na Balon Sipan et impila dan kinopya imay Tetragrammaton sano diad saramay salaysay ya inala ra’d Septuagint . . . et nabasa so ngaran na Dios.”
Nibaga sirin a nababasa na saray inmuunan Kristiano so ngaran na Dios diad saramay inusar dan patalos na Hebreon Kasulatan tan ontan met ed saray inusar dan Kristianon Griegon Kasulatan.
[Credit Line]
All photos: Société Royale de Papyrologie du Caire
[Litrato ed pahina 4, 5]
Kabiangan na Isaias diad saray Dead Sea Scroll a pakabasaay ngaran na Dios
[Credit Line]
Shrine of the Book, Photo © The Israel Museum, Jerusalem
[Litrato ed pahina 7]
Inekal na saray relihyon so ngaran na Dios ed Biblia lapud tradisyon na saray Judio odino pian pankuartaan da
[Litrato ed pahina 8]
Nepeg ya ipakabat na saray Kristiano so ngaran na Dios, a singa ginawa nen Jesus


text:
KAPITULO 45
Anto so Panarian na Dios? Panon Tayon Nipanengneng a Labay Tayo Itan?
ANTAM imay pikakasi ya imbangat nen Jesus ed saray patumbok to?— No agmo amta, nayarin basaen ta itan ed Biblia, diad Mateo 6:9-13. Say pikakasi, a say tawag na dakel ed saya et Ama Mi, so mangisakop ed saray salitan: “Onsabi komon so panarian mo.” Antam no anto so Panarian na Dios?—
Onia’ay, say ari et manuley ed sakey a bansa odino ed nasasakopan to. Tan say tawag ed gobierno et panarian. Diad arum iran bansa say tawag ed pangulo na gobierno et presidente. Antoy tawag ed Manuley na gobierno na Dios ey?— Ari. Kanian say gobierno na Dios et atawag a Panarian.
Antam no siopay pinili nen Jehova a Dios a magmaliw ya Ari ed gobierno To?— Say Anak to, si Jesu-Kristo. Akin a sikatoy magmaong nen say siopaman a manuley a pilien na totoo?— Lapud si Jesus et talagan mangaaro ed si Ama to, si Jehova. Kanian naynay a duga so gagawaen to.
Abayag ni antis a nianak si Jesus ed Betlehem, imbaga la na Biblia so kianak to tan say pagmaliw to a Manuley a pinili na Dios. Basaen ta pa iya, diad Isaias 9:6, 7, base ed King James Version. Onia so inkuan to: “Nianak ed sikatayo so sakey ya ugaw, niiter ed sikatayo so sakey ya anak a laki: tan say gobierno so nipasakbat ed sikato: tan say ngaran to so natawag a . . . Say Prinsipe na Kareenan. Diad laknab na gobierno to tan say kareenan so anggapoy anggaan to.”— Kien mi iray italiko.
Antam no akin a say Manuley na Panarian na Dios et atawag dia a “Say Prinsipe”?— Onia’ay, sayan prinsipe et anak na ari. Tan si Jesus et Anak na Sankatagyan ya Ari, si Jehova. Balet ginawa met nen Jehova si Jesus ya Ari ed gobierno To, a manguley ed dalin ed loob na sanlibon taon. (Apocalipsis 20:6) Kayarin abautismoan si Jesus, sikatoy ginmapon “nampulong tan inkuanto: ‘Magbabawi kayo, sikayon totoo, lapud say panarian na katawenan so asingger la.’”
Akin ya imbaga nen Jesus a say Panarian et asingger la?— Lapud kaarap da so Ari, a manuley ed tawen diad arapen! Satan so rason no akin ya inkuan nen Jesus ed totoo: “Say panarian na Dios wala ed pegley yo.” (Lucas 17:21, NW) Agmo ta labay ya asingsingger ed sika so Ari a pinili nen Jehova a nayarian mo ni ingen a nadiwit?—
Ibagam pa sirin ed siak, anto so importantin kimey a nilaan nen Jesus diad dalin a gawaen?— Inebatan nen Jesus itan a tepet, a kuanto: “Kaukolan ko met ya ipulong so ebanghelyo na panariay Dios ed saray arum a syudad; ta sikato’ya so nibakian ko.” (Lucas 4:43) Amta nen Jesus ya agto nagawaan ya amin so panagpulong a bukor to. Kanian, anto kasi so ginawa to?—
Angitagar si Jesus na totoo tan impanengneng to ed sikara no panon so pampulong. Saray primeron imbangat to et say 12 a pinili to bilang apostoles. (Mateo 10:5, 7) Balet kasin saray apostol labat nen Jesus so imbangat ton manpulong? Andi, ibabaga na Biblia ya imbangat met nen Jesus so dakel ni pian manpulong. Asabi panaon, imbaki toy 70 nin babangatan a sanderwa. Tan antoy impulong da ed totoo?— Inkuan nen Jesus: “Kuan yo ed sikara, Inmasingger ed sikayo so panariay Dios.” (Lucas 10:9) Diad onia et naamtaan na totoo so nipaakar ed gobierno na Dios.
Nensaman diad Israel, saray balon ari so onlugan ed sakey ya asno tan onliber ed syudad pian manpanengneng ira ed totoo. Onia met so ginawa nen Jesus diad unor ya imbisita to ed Jerusalem. Si Jesus sirin so magmaliw a Manuley ed Panarian na Dios. Kasin sikatoy labay na totoo a magmaliw ya Ari da?—
Legan ya akalugan, maslak a totoo so mangibibilkag ed saray latop na kawes da diad dalanan to. Arum so nambatang na saray sanga na kiew tan inggaton da iratan ed dalan. Ipapanengneng da sirin a labay day Jesus a magmaliw ya Ari da. Kinmelyaw ira: “Nabendito komon so Sakey ya onsasabi bilang Ari ed ngaran nen Jehova!” Balet aliwan amin et maliket. Diad tua, walaray lider na relihyon ya angikuan ni ingen ed si Jesus, ‘Ibagam ed saray babangatan mo a mandeen ira.’
Kalabas na limay agew et inerel si Jesus tan sikatoy inyakar da ed palasyo pian onarap ed gobernador, a si Poncio Pilato. Ipapakasalanan na saray kakabusol nen Jesus a sikato kunoy magmaliw ya ari tan sikatoy sumpa ed gobierno na Roma. Kanian intepet iya nen Pilato ed si Jesus. Imbaga nen Jesus ya agto sasalien a samsamen so gobierno. Inkuan to ed si Pilato: “Say panarian ko aliwan taga dia ed mundo.”
Insan pinmaway si Pilato tan imbaga to ed totoo ya anggapoy naromog ton kasalanan nen Jesus. Balet aglabay na totoo si Jesus a magmaliw ya Ari da. Agda labay a paibulos. (Juan 18:37-40) Kayari na impitongtong to lamet ed si Jesus, segurado si Pilato ya anggapoy ginawa nen Jesus a mauges. Kanian, diad kaunoran, kayarin inawit si Jesus ed paway, inkuan nen Pilato: ‘Nengneng yo! Say ari yo!’ Balet ibabando na totoo: ‘Ekal mo dia! Ekal mo dia! Ipasak mo!’
Intepet nen Pilato: ‘Ipasak ko so ari yo?’ Inmebat iray pangulon saserdote: “Anggapo so ari mi noag si Cesar.” Agay met la anto? Asagyat na saraman a mauges a saserdote so totoo ya onsumpa ed si Jesus!
Mipadpara met so situasyon natan. Maslak a totoo et talagan agda labay si Jesus a magmaliw ya Ari da. Nayarin ibaga da a manisia ira ed Dios, balet agda labay so Dios odino si Kristo a mangibaga ed no antoy gawaen da. Say labay dan niwalan mismo diad dalin et saray dilin gobierno ra.
Antoy nibaga tayo ed saya? Sanen naaralan tayo so nipaakar ed Panarian na Dios tan ed amin a marakdakep iran gawaen na satan, anto so alikna tayo nipaakar ed Dios?— Agta sikatoy aroen tayo?— Panon tayo sirin a nipanengneng a talagan inaro tayo so Dios tan labay tayoy pauleyan ed Panarian to?—
Nipanengneng tayo ed Dios so impapuson liknaan tayo diad panumbok ed ehemplo nen Jesus. Tan anto tay ginawa nen Jesus pian nipanengneng to ya inaro toy Jehova?— “Gawaen ko lawas so saray bengatla a makapaliket ed sikato,” so insalaysay to. (Juan 8:29) On, linma diad dalin si Jesus ‘pian gawaen so linawa na Dios’ tan ‘pian sumpalen so kimey to.’ (Hebreos 10:7; Juan 4:34) Konsideraen so ginawa nen Jesus antis ton inggapo so panagpulong to.
Linma si Jesus ed si Juan a Managbautismo diad Ilog Jordan. Sanen wala lara ed danum, impalgep nen Juan si Jesus insan to inagwat. Antam no akin a binautismoan nen Juan si Jesus?—
Ingganggan nen Jesus itan ed si Juan. Balet panoy pakaamta tayo a labay na Dios a nabautismoan si Jesus?— Amta tayo itan lapud nen inmimwas la si Jesus ed danum, nadngel toy boses na Dios manlapud tawen a kuanto: ‘Sika so Anak ko, say inadarok; ya inabobonan ko.’ Imbaki ni ingen na Dios so masanton espiritu to a singa malapati a dinmapo ed si Jesus. Kanian diad inkabautismoan to et impanengneng nen Jesus a labay toy manlingkor ed si Jehova ed interon bilay to, on, ed andi-anggaan.
Natan et ugaw ka ni. Balet antoy gawaen mo no ombaleg ka la ey?— Kasin aligen moy Jesus tan manpabautismo ka met?— Nepeg mon aligen, lapud ibabaga na Biblia a sikatoy angitilak na “panuliranan, pian tumboken yo so baka’to.” (1 Pedro 2:21) No manpabautismo ka, nipanengneng mo a talagan labay moy pauleyan ed Panarian na Dios. Balet aliwan magenap so basta labat nabautismoan.
Kaukolan tayon tuloken so amin a bengatlan imbangat nen Jesus. Inkuan nen Jesus a nepeg ‘ya agtayo kabiangan na mundo.’ Kasin sikatoy natulok tayo no mibali tayo ed saray gawagawa na mundo? Si Jesus tan saray apostol to so inmarawi ed saratan a bengatla. (Juan 17:14) Imbes, anto so ginawa ra?— Intongtong da ed arum a totoo so nipaakar ed Panarian na Dios. Satan so importantin kimey ed bilay da. Kasin nagawaan tayo met itan?— On, tan gawaen tayo met itan no masimoon tayo ed ipipikasi tayon onsabi komon so Panarian na Dios.
Nengnengen irayan arum a teksto a mangibabaga ed sikatayo no antoy gawaen tayo pian nipanengneng a labay tayon onsabi so Panarian na Dios: Mateo 6:24-33; 24:14; 1 Juan 2:15-17; tan 5:3.


text:
Antoy Ilalo na Saray Inmuunan Atateng Ko?
WALAY makapainteres ya headline ed dyaryo na Korea ya The Chosun Ilbo. Oniay nabasa: “‘Say Makapadinayew ya si Shim Cheong,’ ya Anggapoy Amta To Nipaakar ed si Jesus
Saman ya headline et pinannonot to ray totoo, ta si Shim Cheong et sakey ya pinabpablin bii ed sakey ya alamat diad Korea. Insakripisyo toy bilay to pian tulongay bulag ya ama to, tan lapud satan et sikatoy abayag lan daydayewen. Diad tua, ipapasen si Shim Cheong diad Korea ya maong ya alimbawa na maar-aron anak.
Parad dakel, aliwan makatunongan tan makapasanok ni ingen ya isipen a say ontan ya too et nadusa ed impierno lapu labat ta sikatoy ag-abautismoan bilang Kristiano. Sakey ni, satan ya istorya et abayag lan agawa antis nin makasabid baryo da so mensahe nipaakar ed Kristo.
Diad satan ya artikulo et walay ininterbyun pari. Tinepetan da no kasin saramay inatey ya agda naaralan so nipaakar ed si Jesus et onlad impierno. Say ebat to, “Agtayo amta. Say nibaga tayo labat et wala seguroy ipaparaan na Dios [parad ontan iran totoo].”
KAUKOLAN PIAN NISALBA
Oniay ibabaga na The New Catholic Encyclopedia: “Kaukolan so pampabautismo pian nisalba. Singa inkuan mismo na Kristo, no say sakey et agnianak ed danum tan Masanton Espiritu, sikatoy agmakaloob ed Panarian na Dios (Jn 3. 5).” Lapud saya, wala ray manisia ya saramay inatey ya ag-abautismoan et ibantak ed impierno odino manirap ed arum ya paraan.
Balet, wala ray arum ya ibaga dan aliwan makatunongan itan. Minilyon a totoo so inatey ya anggapoy amta rad Biblia. Manepeg kasin dusaen ira ed andi anggaan ya panamairap? Antoy ibabaga na Biblia nipaakar ed satan?
ILALO YA IMPORMISA ED BIBLIA
Malinew ya ipapanengneng na Biblia ya ag-ibabaliwala na Dios iray totoon agda amta iray ganggan to. Oniay ipapasegurod sikatayo na Gawa 17:30: “Inabuloyan na Dios ya onlabas iray panaon a saray totoo et andiay-pikakabat.” Anto sirin so ilalon ibabaga na Biblia parad saramay inatey ya agbalot akaaral nipaakar ed Dios?
Nanengneng so ebat ed samay imbaga nen Jesus ed sakey ed saray kriminal ya inatey ed abay to. Oniay imbaga na laki ed si Jesus: “Nonot mo ak sano onsabi ka ed panarian mo.” Antoy inyebat nen Jesus? “Tua ibagak ed sika natan, Nakaiba ta ka ed Paraiso.”
Kasin impormisa nen Jesus ya onlad tawen iman ya laki? Andi. Samay laki et “agnianak lamet” ed danum tan espiritu, ya kaukolan pian makaloob ed Panarian na katawenan. (Juan 3:3-6) Imbes, impormisa nen Jesus ya samay kriminal et nabilay lamet, ed Paraiso. Lapud samay laki et sakey ya Judio, nayarin sikatoy pamilyar ed samay Paraison dalin
Diad tua, ipopormisa na Biblia ya “wala so kioli na saray matunong tan saray agmatunong.” (Gawa 24:15) “Saray agmatunong” et saramay agda agawaan iray matunong ya estandarte na Dios ta agda naamtaan so linawa na Dios. Bilayen lamet nen Jesus so agmatunong a kriminal ya akitongtong ed sikato, ontan met ed saray minilyon, ompan binilyon ni ingen, ya inatey ya agda naaralan so nipaakar ed Dios. Insan diad Paraison dalin, ibangat ed sikara iray kakaukolanen na Dios, tan nawalaan ira na pankanawnawa ya paneknekan ya inaro day Dios no unoren da iray ganggan to.
NO NABILAY LAMET IRAY AGMATUNONG
No nabilay lamet iray agmatunong, kasin ukomen ira base ed saray apalabas ya ginawa da? Andi. Oniay ibabaga na Roma 6:7: “Say inatey la et nibulos la ed kasalanan to.” Nabayaran la na saray agmatunong iray kasalanan da no ompatey ira. Kanian, ukomen ira base ed gawaen da no nabilay lamet ira, aliwan lapud saray ginawa ra nen agda ni naaralan so nipaakar ed Dios antis iran inatey. Panon iran nagunggonaan?
No nabilay lamet iray agmatunong, nawalaan ira na pankanawnawan naaralan iray ganggan na Dios, ya nipaamta no nalukasan la iray simbolikon lukot. Diad satan et ukomen ira “unong ed saray gawa ra,” no kasin unoren da ray ganggan na Dios odino andi. (Apocalipsis 20:12, 13) Parad saray dakel ya agmatunong, aliwa iyan komaduan tsansa, noagta unonan pankanawnawa da ni labat iya pian nawalaan na bilay ya andi-anggaan diad dalin panamegley na panaral tan panggaway linawa na Dios.
Lapud sayan bangat na Biblia, atulongan so dakel ya nipawil lamet so pananisia dad Dios. Sakey si Yeong Sug ed sikara. Sikatoy binmaleg a debotadon Katoliko. Saray membro na pamilya to et pari. Lapud labay toy magmaliw ya madre, sikatoy linmoob ed kombento. Balet ag-abayag et inmalis lanlamang ta adismayad saray anengneng to diman. Sakey ni, agto naawat so bangat ya impierno, ta parad sikato et aliwan mahustisya tan maaro so pamairap ed totoo diad maapoy ya impierno.
Walay Tasi nen Jehova ya angipanengneng ed si Yeong Sug ed sayan ibabaga na Biblia: “Saray mabilay amta ra a sikara ompatey ira, balet saray inaatey agda amta so bengatla, ag-ira met nawalaan la na tumang.” (Eclesiastes 9:5) Sikatoy tinulongan na samay Tasi pian natalosan ya saray inmuunan atateng to et agmaniirap ed impierno. Imbes, sikaray nanaugip ed patey tan manaalagar na kioli.
Lapud dakel nin totoo so agni makaamta ed katuaan na Biblia, impapuso nen Yeong Sug iyan imbaga nen Jesus ya nabasad Mateo 24:14: “Sayan maong a balita na panarian so nipulong ed interon dalin bilang pantasi ed amin a nasyones, insan onsabi so anggaan.” Natan et ipupulong to lay maong a balita tan inanabang tod arum so marakdakep ya ilalo to a walad Biblia.
“SAY DIOS ET AGMANANGIDUMADUMA”
“Say Dios et agmanangidumaduma,” so ibabagad sikatayo na Biblia, “noagta diad balang nasyon et makapaliket ed sikato so toon ontatakot ed sikato tan manggagawa na inkatunong.” (Gawa 10:34, 35) Saya so perpekton hustisya ya nailaloan tayo ed Dios ya ‘mangaaro ed inkatunong tan hustisya.’


text:
KAPITULO 8
Nanmatoor Anggano Wala ray Akadismayaan To
1. Akin et maer-ermen so Silo?
SANKALIKNA nen Samuel so ermen ed Silo. Singa dinmelap na lua ed sayan syudad. Manak-akis iray bibii tan ugugaw ta abalitaan dan agda la nanengneng so ama, asawa, ananak, tan agagi ra. Atalo iray Israelita diad impilaban dad saray Filisteo, manga 30,000 a sundalo ra so inatey, tan antis to ’tan et inateyan la ray 4,000 a sundalo diad sananey nin impilaban da.—1 Sam. 4:1, 2, 10.
2, 3. Anto ray agawgawa ya sengegay kababaingan tan inkaandi kagalangan na Silo?
2 Sakey labat itan ed nantutumbokan ya teriblin agawa diad Israel. Say sagradon kaban na sipan et impaway di Hofni tan Finehas ed Silo. Sayan kaban et walad masanton pasen diad tabernakulo tan isisimbolo toy presensia na Dios. Inawit na saray sundalo so Kaban diad impilaban da ta abaloan dan satan so mangipanalod sikara. Balet ta sinamsam itan na saray Filisteo, tan pinatey day Hofni tan Finehas.—1 Sam. 4:3-11.
3 Ontan lay respeto na totoo ed tabernakulo diad Silo ta pigaran siglo lan wadtan so Kaban. Balet natan et anggapo la. Sanen akabatan iya na Atagey a Saserdoten si Eli ya diad saman et 98 años to la, abalintuag ed yurongan to tan inatey. Samay manugang to, ya abalo ed saman lanlamang ya agew, et inatey met diad impananak to. Sanen manpapanabos la et oniay inkuan to: “Say Israel tinaynan na kagalangan na Dios.” On, aliwa lan singa dati so Silo.—1 Sam. 4:12-22, Maung a Balita.
4. Antoy aralen tayod sayan kapitulo?
4 Anto kasi reaksion nen Samuel ed sarayan makapadismayan agawgawa? Anggano agla proprotektaan tan susuportaan nen Jehova so Israel, napansiansia to ni kasin mabiskeg so pananisia to pian natulongan to ra? Diad panaon tayo, nasusubok met so pananisia tayo lapud irap na bilay tan nadidismaya tayo no maminsan. Nengnengen tayo pa sirin no anto ni naaralan tayod si Samuel.
‘Ginawa To no Anto so Matunong’
5, 6. Antoy akapokusan na salaysay na Biblia diad samay 20 taon kayarin asamsam so Kaban, tan antoy ginawa nen Samuel diad saratan ya taon?
5 Kayari na sayan agawa, say nabasa tayod rekord na Biblia et aliwan nipaakar ed si Samuel, noagta nipaakar ed samay sagradon Kaban. Lapud sinamsam itan na saray Filisteo, adusa ira, kanian apilitan iran ipawil itan. Manga 20 taon ni linmabas insan nabasa lamet so nipaakar ed si Samuel. (1 Sam. 7:2) Anto kasi ginawa tod saratan ya panaon? Walad Biblia lanlamang so ebat.
6 Ibabaga na Biblia ya “si Samuel inukom to so Israel ed saray amin ya agew na bilay to.” (1 Sam. 7:15-17) Tinaon ton bibisitaen so taloran syudad ed Israel pian resolbien iray problema tan agpantatalosan. Kayari na satan et ompawil ed Rama, say binalegan ton lugar. On, makulin nanlingkor si Samuel, tan seguradon dakel so ginawa to diad samay apalabas ya 20 taon.
Anggano anggapoy nabasad Biblia nipaakar ed si Samuel diad loob na 20 taon, seguradon makulikulin nanlingkor ed si Jehova
7, 8. (a) Anton mensahe so impasabi nen Samuel ed saray totoo kayari 20 taon ya impansagpot to? (b) Antoy reaksion na saray totoo ed panamaseguro nen Samuel?
7 Say imoralidad tan kaugsan na ananak nen Eli et amakapuy ed pananisia na saray Israelita. Dakel la laingey nandayew ed saray idolo. Balet kayari 20 taon ya impansagpot nen Samuel, oniay impasabi ton mensahe ed totoo: “No ompawil kayo ed Jehova ed simoon a puso yo, sirin iwaklit yo so saray sangkaili a dirios tan si Astarot ed nanleleetan yo, tan iyarap yo so saray puso yo ed Jehova, tan manlingkor kayo ed sikato lambengat, et ilaban to kayo ed lima na saray Filisteo.”—1 Sam. 7:3.
8 Pinairap na saray Filisteo iray Israelita. Natan ta kinmapuy lay puersa na armada na Israel, nagawaan la na saray Filisteo so labalabay da. Balet ta pinaseguroan nen Samuel iray totoo ya manguman so situasyon no ompawil irad si Jehova. Ontan kasi ginawa ra? On. Maliket si Samuel ta imbantak da ray idolo da tan ‘say nilingkoran da labat et si Jehova.’ Impantitipon to ra diad baley na Mizpa, ya walad mapalandey a pasen diad bandad amianen na Jerusalem. Ag-ira angan ed saman ya agew tan nagbabawian day impandayew dad idolo.—Basaen so 1 Samuel 7:4-6.
Sanen nantitipon iray nagbabawin Israelita, inisip na saray Filisteo ya pankanawnawa da la iman pian upoten ira
9. Anton pankanawnawa so labay ya samboten na saray Filisteo, tan antoy ginawa na saray Israelita?
9 Akabatan na saray Filisteo ya nantitipon iray Israelita kanian labay dan samboten iyan pankanawnawa. Imbaki day armada ra diad Mizpa pian upoten so totooy Dios. Abalitaan na saray Israelita ya nitan la ray Filisteo. Tinmakot iran maong, kanian kinerew dad si Samuel ya ipikasian to ra. Nampikasi si Samuel tan angiyapay met na bagat. Kaleganan na satan ya sagradon seremonya, sinmabi so armada na saray Filisteo. Ditan la inebatan nen Jehova so pikakasi nen Samuel. Lapud sanok nen Jehova ed saray Filisteo, ‘makmaksil to ran pinakarolan,’ kanian agulo tan “kibatiktik ira.”—1 Sam. 7:7-10, Maung a Balita.
10, 11. (a) Akin et nibaga tayon nikadkaduma imay karol ya nadngel na saray Filisteo? (b) Antoy resulta na labanan ed Mizpa?
10 Akin balet et singa ra ugugaw ya natatakot ed karol? Agta sarayan sundalo et makpel tan apasal la rad pilalaban? Seguradon nikadkaduma sirin so karol ya nadngel da! Kasin akigtot ira ta talagan “makmaksil”? O kasin abigbigla ra ta anta maliwliwaway tawen et kinmarol? O ataktakot ira ta samay karol et singa manlalapud kapalandeyan? Antokaman so agawa, kinmebbiew iray Filisteo. Kanian, imbes ya sikaray onlusob, sikara laingey nilusob na saray Israelita. Atalo na saray Israelita iray Filisteo tan pigaran milya da ran inusilan, anggad akasabi rad bandad sagur na Jerusalem.—1 Sam. 7:11.
11 Manlapu lad saman ya impilaban et anguma-uman lay situasyon ed Israel. Aglan balot ginulo na saray Filisteo iray Israelita legan ya mabilay si Samuel. Saramay syudad ya asamsam na saray Filisteo et sansakey ya nipawil ed Israel.—1 Sam. 7:13, 14.
12. Akin et nibaga tayon ‘ginawa nen Samuel no anto so matunong,’ tan anto ran kualidad so tinmulong pian nagawaan to itan?
12 Kalabas na pigaran siglo, kaibay Samuel ed saramay imbaga nen Pablo ya matoor ya ukom tan propetan “ginawa ra no anto so matunong.” (Heb. 11:32, 33) On, ginawa nen Samuel no antoy duga tan matunong ed Dios, tan pinaseseg to ray Israelita ya ontan met so gawaen da. Agawaan to itan lapud maanos a nanalagar ed ikiwas nen Jehova. Sikatoy matoor ya nanlingkor anggano wala ray akadismayaan to. Maapresya met si Samuel. Diad samay impanalo na Israel ed Mizpa, sikatoy angiyan na bato ya pakanodnonotan ya tinulongan ira nen Jehova.—1 Sam. 7:12.
13. (a) Anto ran kualidad so nepeg tayon ipanengneng pian naalig tayoy Samuel? (b) Parad sika, kapigan so dugan panaon ya aralen tayon ipanengneng iramay kualidad nen Samuel?
13 Labay mo ta’n ‘gawaen met no anto so matunong’? Maabig sirin no aligen moy inkaanos, inkamapaabeba, tan inkamaapresya nen Samuel. (Basaen so 1 Pedro 5:6.) Kaukolan tayon ipanengneng irayan kualidad. Maong labat ta naaralan la nen Samuel iratan ya ugali sanen medyo ugaw ni ta diad intatken to et mas grabe ni ran problemay dalanen to.
‘Agnanakar Iray Anak Mo ed Saray Dalan Mo’
14, 15. (a) Antoy graben akadismayaan nen Samuel sanen sikatoy “masiken la”? (b) Kasin bilang ama et natetel si Samuel ya singa si Eli? Ipaliwawa.
14 Say onsublay ya nabasa tayo nipaakar ed si Samuel et sanen sikatoy “masiken la.” Baleg la ray ilalak ton si Joel tan Abias, tan tinuro to ran magmaliw ya ukom pian walay katulongan to. Balet ag-iran talaga makanepegan ed satan ya responsabilidad. Say ama ran si Samuel et matua tan matunong, balet sikara et andi—inusar day posisyon da parad dilin pankaabigan da, aliwan patas so panangukom da, tan mangaawat iray pasuksok.—1 Sam. 8:1-3.
15 Aminsan et nanreklamo la ray mamasiken ed Israel ed sayan matatken lan propeta. Inkuan dan: ‘Agnanakar iray anak mo ed saray dalan mo.’ (1 Sam. 8:4, 5) Amta kasi nen Samuel iray mauges ya gagawaen na saray ilalak to? Anggapoy ibabaga na salaysay. Balet bilang ama, seguradon agnatetel si Samuel, aliwan singa si Eli. Sinmanok si Jehova ed si Eli tan dinusa to lapud pinaulyan to labat iray anak ton manggaway mauges, tan mas inggalang to ra nen say Dios. (1 Sam. 2:27-29) Anggapoy ontan ya anengneng nen Jehova ed si Samuel.
16. Antoy nalilikna na atateng sano rebelyoso iray anak da, tan panon iran naligliwa tan makaaral ed alimbawa nen Samuel?
16 Anggano anggapoy nabasad salaysay no antoy alikna nen Samuel sanen naamtaan toy kagagawa na saray ilalak to, seguradon sikatoy agonigon, nababaingan, tan adismayan maong. Ontan met so nalilikna na dakel ya atateng natan. Dakel ya ananak so manrerebelde ed atateng da tan agmangaawat na disiplina. (Basaen so 2 Timoteo 3:1-5.) Naligliwa tan makaaral iray atateng diad alimbawa nen Samuel. Agton balot inabuloyan ya onkapuy so pananisia to lapud ag-impanmatoor na saray ilalak to. No say anak et sinimbawa tan dinisiplina la balet siansia nin anawet so puso to, tandaan ya say maabig ya alimbawa na atateng so posiblin makapanguman ed sikato. Tan singa si Samuel, nepeg ya say sankanonot met na atateng et say pamaliket da ed Ama ra, si Jehova.
“Manuro Ka na Ari a Manuley ed Sikami”
17. Antoy mapilit ya imbaga na saray mamasiken na Israel ed si Samuel, tan antoy reaksion to?
17 Wala ni mas graben epekto na inkaagum na ananak nen Samuel. Lapud gagawaen da et oniay inkuan na saramay mamasiken ed si Samuel: “Manuro ka na ari a manuley ed sikami, pian wala met so ari mi, a singa saray arum a bansa.” Agta singa da ibabagan agda la labay si Samuel? Pigaran dekada la ya sikato so uusaren nen Jehova ya ukom. Balet natan, aliwa lan propeta so labay dan mangukom ed sikara, noagta sakey ya ari! Labay dan wala met so ari da, a singa saray arum ya bansa. Antoy reaksion nen Samuel? Sikatoy ‘naermenan ed sayan inkerew da.’—1 Sam. 8:5, 6, Maung a Balita.
18. Antoy imbaga nen Jehova pian naligliway Samuel, balet panon Ton impamoria ed saray Israelita so inkaseryoso na ginawa ran kasalanan?
18 Oniay imbaga nen Jehova sanen impikasi itan nen Samuel: “Unor mon amin so ibagay totoo ed sika. Aliwan sikay impulisay da; siak so impulisay da ya ari.” Anganko et alemewan so liknaan nen Samuel ed sayan imbaga nen Jehova. Balet ta samay kerew na totoo et baleg ya insulto ed Makapanyarin-amin a Dios! Ingganggan nen Jehova si Samuel ya pasakbayan to ray Israelita ed saray nasagmak da sano wala lay ari da. Balet anggano pinasakbayan la ra nen Samuel et siansian ipasoot da: “Andi! Labay mi nawalaan na ari.” Lapud matulok si Samuel ed Dios, linma tan nilanaan to so pinili nen Jehova ya ari.—1 Sam. 8:7-19, Maung a Balita.
19, 20. (a) Panon ya tinulok nen Samuel so ganggan nen Jehova ya lanaan si Saul bilang ari na Israel? (b) Antoy ginawa nen Samuel pian siansia nin natulongan to ray Israelita?
19 Panon balet ya tinmulok si Samuel? Kasin napapasootan labat? Kasin lapud adismaya et nanem-em na sakit na linawa? No arum ya too lagi, ontan so reaksion da, balet aliwan ontan si Samuel. Nilanaan toy Saul tan binidbir ton si Jehova ya mismo so amili ed sayan laki. Inangoban toy Saul, pakapatnagan ya aawaten to tan manpapasakop ed sayan balon ari. Insan oniay imbaga tod saray Israelita: “Nia so toon pinili na Katawan! Anggapoy mipara ed sikato.”—1 Sam. 10:1, 24, Maung a Balita.
20 Say ninengneng nen Samuel et saray maong ya kualidad nen Saul, aliwan saray kakapuyan to. Ontan met, say ninonot la nen Samuel et say abayag lan impanmatoor to bilang propeta na Dios, aliwan say opinyon na saray kabaleyan to. (1 Sam. 12:1-4) Ginawa to met so pagagawa nen Jehova—binilin to ray Israelita ya mansiansian matoor tan manalwar ed saray posiblin mamakapuy ed espiritualidad da. Satan ya bilin to et akasabid puso ra, tan imbaga rad sikato ya ipikasian to ra. Oniay inyebat to: “Arawi pa komon ed siak a mankasalanan ak sumpa ed Jehova ed itundak a mikasi nipaakar ed sikayo; balet sikayo so ibangat ko dia ed maong tan maptek a dalan.”—1 Sam. 12:21-24.
Ipapanonot na alimbawa nen Samuel ya agtayon balot maneem-em na sakit na linawa tan agtayo iibegan so arum
21. Akin et makatulong imay alimbawa nen Samuel sano adismaya ka ta samay pribilehyon labay mo et niiter ed arum?
21 Asalim ta lay adismaya ta samay pribilehyon labay mo et niiter ed arum? Ipapanonot na alimbawa nen Samuel ya agtayon balot maneem-em na sakit na linawa tan agtayo iibegan so arum. (Basaen so Uliran 14:30.) Balang sakey ed sikatayo et iikdan na Dios na makapnek tan makapaliket a kimey.
“Kaunongay Kabayag so Panermen Mo Lapud Kinen Saul?”
22. Akin et duga labat ya say anengneng nen Samuel et say kamaongan nen Saul?
22 Duga labat ya say anengneng nen Samuel et say kamaongan nen Saul, ta makapadinayew iyan laki. Atagey, mataraki, makpel, maabilidar, tan nen unona et mapaabeba tan agpabidbir. (1 Sam. 10:22, 23, 27) Balet walay kanepegan ton mandesisyon no antoy gawaen tod bilay to tan no kasin mansiansian matoor. (Deu. 30:19) Anto kasi nansumpalan nen Saul?
23. Anton kualidad so unonan naandi ed si Saul, tan antoy pakapatnagan ya nagmaliw lan mapaatagey?
23 Makapaermen ta no naikday autoridad so sakey ya too, say kualidad ya unonan naandi ed sikato et say inkamapaabeba. Ag-abayag et nagmaliw ya mapaatagey si Saul. Agto inunor iray instruksion nen Jehova ya impasabid sikato nen Samuel. Aminsan, agla akaalagar si Saul kanian sikato lan mismo so angiyapay na bagat, anta si Samuel komon so manggawad satan. Binaat nen Samuel si Saul tan impasakbay ton agmansiansia so inkaari ed pamilya to. Imbes ya pakaaralan komon itan nen Saul, nanggaway mas grabe ni ran kasalanan.—1 Sam. 13:8, 9, 13, 14.
24. (a) Panon ya agtinulok nen Saul si Jehova sanen akibakal ed saray Amalekita? (b) Antoy reaksion nen Saul sanen binaat nen Samuel, tan antoy desisyon nen Jehova?
24 Impasabi nen Samuel ed si Saul so ganggan nen Jehova ya milaban ed saray Amalekita. Kaibad instruksion nen Jehova ya pateyen so mauges ya ari na saray Amalekita ya si Agag. Balet ta agpinatey nen Saul si Agag tan agto met inunor so ganggan ya pateyen so amin ya ayayep. Sanen nila nen Samuel si Saul pian baaten, sankapatnag ya anguma-uman lay ugali to. Imbes ya manpaabeba, nanrason ni, dakel so baraan to, tan impasa toy tetel ed totoo. Nileglemew toy disiplina, tan imbaga ton ibagat met lanlamang ed si Jehova so arum ed saramay ayayep. Diad satan la imbaga nen Samuel irayan salita: “Nia, say panangunor [et] magmaong nen say bagat.” Makpel ya binaat nen Samuel si Saul tan impaamta toy desisyon nen Jehova: Naekal so pakauley ed si Saul tan niiter itan ed mas makanepegan ya manari. *—1 Sam. 15:1-33.
25, 26. (a) Akin et nanermen si Samuel lapud si Saul, tan panon ya maaron kinorihe nen Jehova so propeta to? (b) Antoy impanonot nen Jehova ed si Samuel sanen linmad abung nen Jesse?
25 Lapud sayan ginawa nen Saul, adisdismaya si Samuel. Sanlabin inmey-ey ed si Jehova. Talagan nanermen. Dakel so anengneng ton kamaongan ed si Saul, tan amta ton maabilidar, balet ta aperdin amin itan. Aliwa lan sikato may akabat ton too nensaman—naandi la ray maabig ya ugali to tan nanrebelde ed si Jehova. Agla labay nen Samuel ya nanengneng si Saul anggan kapigan. Asabi panaon et maaron kinorihe nen Jehova so panmoria nen Samuel: “Kaunongay kabayag so panermen mo lapud kinen Saul? Impulisay ko lan ari na Israel. Mangala kay larak na olibo tan lakad lakin say ngaran to et Jesse, a walad Betlehem, ta pinilik ya ari so sakey ed saray anak ton lalaki.”—1 Sam. 15:34, 35; 16:1, Maung a Balita.
26 Say gagala nen Jehova et ag-akadependid saray imperpekton totoo. No say sakey et agmansiansian matoor, mananap si Jehova na sananey ya manumpal ed linawa To. Kanian inlingwan la nen Samuel so ermen to. Tinulok toy ganggan nen Jehova ya onlad Betlehem, tan ditan et akabat toy matatarakin anak nen Jesse. Balet diad gapo ni labat, pinanonotan la nen Jehova si Samuel ya ag-onnenengneng ed itsura. (Basaen so 1 Samuel 16:7.) Diad kaunoran, akabat a siansia nen Samuel so bolirek, tan saya so pinili nen Jehova—si David!
Apaneknekan nen Samuel ya anggapoy problema o makapadismayan situasyon ya agnasolusyonan nen Jehova, tan sarag To ni ingen ya pagmaliwen itan ya bendisyon
27. (a) Antoy tinmulong ed si Samuel pian lalon ombiskeg so pananisia to? (b) Antoy nibagam ed alimbawa nen Samuel?
27 Apaneknekan nen Samuel ya duga so desisyon nen Jehova ya salatan si Saul. Nan-apostatay Saul tan lapud imon to et labay ton pateyey David. Impanengneng balet nen David iray maabig a kualidad ya singa say pakpel, debosyon, pananisia, tan katooran. Diad unor la ran taon na impanbilay nen Samuel, lalon binmiskeg so pananisia to. Apaneknekan ton anggapoy problema o makapadismayan situasyon ya agnasolusyonan nen Jehova, tan sarag To ni ingen ya pagmaliwen itan ya bendisyon. Si Samuel et inatey sanen manga sanlasus so edad to, tan talagan makapadinayew so impanbilay to. Kampegan ontan lay impanermen na interon Israel sanen inatey iyan matoor a too! Diad sayan panaon tayo, maabig no oniay itepet na saray lingkor nen Jehova: ‘Naalig ko kasi pananisia nen Samuel?’
^ par. 24 Si Samuel lan mismo so amatey ed si Agag. Sayan mauges ya ari tan say pamilya to et agmanepeg ya kasian. Kalabas na pigaran siglo, sakey ed saray apo nen Agag, si “Haman ya Agagita,” so namplanon mamatey ed amin ya totoo na Dios.—Ester 8:3; nengnengen so Kapitulo 15 tan 16 na sayan publikasyon.


text:
Mabulbulos Dan Inyapay so Inkasikara—Diad New York
PIGARAN taon lay apalabas, komportable bilay di Cesar tan say asawa ton si Rocio diad California. Say full-time ya trabaho nen Cesar et diad heating, ventilation, tan air-conditioning, tan si Rocio et part-time ya mantratrabahod opisina na doktor. Walay sarili dan abung tan anggapoy anak da. Balet, walay agawan anguman ed bilay da. Anto ‘tan ey?
Nen Oktubre 2009, angipawit na sulat so branch office ed United States ed amin a kongregasyon diad satan a bansa. Iimbitaan da ray eksperiensyadon agagi ya man-aplay ed Bethel pian ontulong ed pangipaalagey na kaaruman iran pasilidad diad Wallkill, New York. Anggan saramay say edad da et lampas lad kaslakan ya kakaukolanen ed Bethel et naimbitaan ya man-aplay. “Lapud edad mi, inisip min ompan aya lay sampot a pankanawnawa min makapanlingkor ed Bethel,” so kuan nen Cesar tan Rocio. “Agmi labay ya napalampas yan pankanawnawa!” Kanian, impasa dan tampol so aplikasyon da.
Masulok lan sakey taon so linmabas, balet agnin siansia atawag si Cesar tan Rocio ed Bethel. Anggaman ontan, nanggawa ray paraan pian talagan naabet day kalat da
NABEBENDISYONAN SO INKAMASAKRIPISYO RA
Singa si Cesar tan Rocio, nilasus nin agagi so nansakripisyo pian ontulong ed kimey a panagpaalagey ed New York. Say pigarad sikara et ontutulong ed Wallkill, balet say karaklan et apribilehyoan ya ontulong ed pangipaalagey na world headquarters diad Warwick. * Tinaynan na dakel ya sanasawa so balibalin abung da, marakep ya trabaho, tan anggan saray alagan ayep da pian mas nalingkoran day Jehova. Kasin benendisyonan nen Jehova so sakripisyo ra? On!
Singa bilang, si Way ya electrician tan say asawa ton si Debra, ya ngalngali 60 años da et inlako day abung da tan kaykayarian da ed Kansas pian makaonlad Wallkill tan manlingkor bilang commuter Bethelite. * Anggano dakel so inuman dad bilay da, parad sikara et abawbawi so sakripisyo ra. Oniay imbaga nen Debra ed asainmin tod Bethel: “No maminsan, say pakaliknak et kaiba ak ed kimey ya panagpaalagey diad Paraiso ya nanenengneng ed saray litratod publikasyon tayo!”
Inlako met nen Melvin tan Sharon so abung tan kaykayarian da diad South Carolina pian makapanboluntaryo rad Warwick. Anggano aliwan mainomay iray sakripisyon ginawa ra, ipapasen dan pribilehyo so makapibiang ed sayan agnalinglingwanan ya proyekto. Inkuan da: “Makapaliket ta antam ya makakagawa kay bengatlan makatulong ed organisasyon diad interon mundo
Si Kenneth ya retired construction worker, tan say asawa ton si Maureen, et manga 55 años da. Taga rad California balet ta linma rad Warwick pian ontulong ed proyekto ditan. Pian nagawaan da itan, walay sakey ya sister ed kongregasyon ya kinatongtong dan mangasikasod abung da tan wala ray kapamilya dan tinmulong pian agnapaulyanan so maedad lan ama nen Ken. Kasin pagbabawian day panlilingkor dad Bethel? Andi! “Baleg so nitutulong na saya ed sikami,” so kuan nen Ken. “Kasin mainomay iya? Siempre andi, balet malikeliket so bilay mi, tan talagan irerekomenda mi iyad arum.”
ANGGAPOY AKAAMPER ED SIKARA
Dakel ed sarayan boluntaryo et wala ray dinalan dan subok. Singa bilang, si William tan Sandra ya masulok ya 60 años da et maong so bilay da ed Pennsylvania. Walay kompanya ran manggagaway spare parts tan 17 so empleyado da. Manlapu la nen ugugaw ni ra et ag-iran balot inmalis na kongregasyon tan maslak ed kakanayon da et asingger ed panaayaman da. Kanian no manlingkor irad Wallkill bilang commuter Bethelite, makaarawi rad kakaaro tan kakanayon da tan ed amin ya apasalan da. “On, say sankairapan ya subok et say panaynan ed apasalan mi lan bilay,” so kuan nen William. Balet kayari dakel ya pikakasi, nandesisyon iran onla tan agda itan pagbabawian. “Say liket ed direktan pitulongan tan panlingkor kaibay pamilyan Bethel et agbalot nikompara ed anggan anton bengatla,” so kuan nen William. “Mas maliket kami natan nen Sandra!”
Si Ricky ya construction project manager diad Hawaii, et naimbitaan ya manlingkor bilang commuter Bethelite pian ontulong ed proyekto diad Warwick. Labay na asawa ton si Kendra ya awaten to itan ya imbitasyon. Balet pampapagaan da no antoy epekto na satan ed 11 años ya anak dan si Jacob. Inisip da no kasin maabig so iyalis na pamilya da ed New York tan no kasin makapan-adjust si Jacob ed duman kabibilay ditan.
“Sakey ed saray prayuridad mi et say pananap na kongregasyon ya wala ray kalangweran a maabig so espiritualidad da,” so kuan nen Ricky. “Labay min dakel so maong ya nakaaro nen Jacob.” Anggaman ontan, say nakar dan kongregasyon et pigpigara labat so ugugaw, balet wala ray Bethelite. “Diad inmunan impiaral mi ditan, tinepetan koy Jacob no antoy nibaga tod balon kongregasyon mi, lalo la ta anggapoy kaedaran to,” so kuan nen Ricky. “Say kuan tod siak, ‘Agka mapaga Dad. Saramay Bethelite ya brother so magmaliw ya kaarok.’”
Akikaaro iramay Bethelite ed si Jacob. Antoy epektod sikato? “Aminsan ya labi, naimanok ya aka-switch ni silew ed kuarto na anako,” so kuan nen Ricky. “Say amtak manvi-video game, balet manbabasa manayay Biblia! Nen tinepetan koy Jacob no antoy gagawaen to, say kuan to, ‘Singa ak met Bethelite, basaen koy Biblia ed sakey taon.’” Talagan malikeliket si Ricky tan Kendra, aliwa labat ya lapud makakapanboluntaryoy Ricky ed Warwick, noagta lapud akatulong met ed espiritualidad na anak da so inyalis da.
AG-IRA MAPAGAD ARAPEN
Onsabi panaon ya nasumpal lay proyekto ed Wallkill tan Warwick, kanian amta na saray manboboluntaryo ditan ya temporaryo labat so panlingkor dad Bethel. Kasin mapaga irayan agagi no iner so laen da odino no anto lay nagawad sikara? Andin balot! Say nalilikna ra et mipara ed duaran sanasawan say edad da et manga 50 años ya tagad Florida. Oniay imbaga nen John, sakey ya construction manager tan say asawa ton si Carmen, ya manlilingkor bilang temporary volunteer ed Warwick: “Anengneng mi so pangaasikaso nen Jehova ed saray espisipikon pankaukolan mi anggad natan. Amta mi ya agkami dia iyakar nen Jehova insan taynan to kami lanlamang.” (Sal. 119:116) Si Luis ya mandedesinyo na saray fire suppression system tan say asawa ton si Quenia, et manboboluntaryo ed Wallkill. Inkuan da: “Anengneng mi la ya mabulbulos ya itatarya nen Jehova iray materyal ya pankaukolan mi. Kanian matalek kami ya tuloytuloy to kamin asikasoen anggano agmi amta no panon, kapigan, odino iner to itan gawaen.”
‘IKALBO NEN JEHOVA SO DAKERAKEL YA BENDISYON’
Dakel ed saray ontutulong ed panagpaalagey diad New York et walaan komoy rason ya agmanboluntaryo. Balet sinubok day Jehova
Kasin suboken mo met si Jehova pian naawat moy dakerakel ya bendisyon to? Ipikasim tan usisam no antoy sarag mon gawaen pian makapibiang kad sayan eksayting ya kimey balanglan diad New York odino ed arum nin teokratikon proyekto. Nanengneng mon mismo no panon kan bendisyonan nen Jehova.
Si Dale ya civil engineer, tan say asawa ton si Cathy, et tagad Alabama, tan manboboluntaryo rad Wallkill. Talagan irerekomenda da iyan klase na panaglingkor, a kuan da: “No walay pakpel mon taynan so apasalan mon bilay, nanengneng mo no panon ya onkukurang so espiritu nen Jehova.” Tan antoy kaukolan pian akaparaan kan gawaen so labay nen Jehova? Say kuan nen Dale: “Pasimplim so bilay mo, pasimplien mo ni, tan mas pasimplien mo ni. Agmon balot itan pagbabawian!” Si Gary ya tagad North Carolina, et 30 taon lay eksperiensya tod construction management. Imbaga to tan na asawa ton si Maureen ya say sakey ed saray bendisyon da ed Warwick et “nakakabat tan nakakatrabaho da ray maomaong ya agagi ya manguusar ed bilay da pian lingkoray Jehova diad Bethel.” Inyarum nen Gary: “Pian makapanlingkor ed Bethel, kaukolan ya simpli bilay mo, tan atan so sankaabigan ya bilay ed sayan sistema na mundo.” Si Jason ya nantrabahod sakey ya electrical contractor, tan si Jennifer, et tagad Illinois. Imbaga ra ya say pantrabahod Wallkill so “sakey ed saray eksperiensyan sankaasinggeran ed panagbilay ed balon mundo.” Inkuan nen Jennifer: “Balibali liknaan ya amin a gagawaen mo et aapresyaen nen Jehova tan singa ka mantitipon parad arapen ya ipaparaan tod sikatayo. Seguradoen nen Jehova ya makaawat kay agnabilang ya bendisyon.”


text:
ALIGEN SO PANANISIA RA | DAVID
“Kien nen Jehova so Panlalaban”
NGALNGALI natumbay David legan ton nasasabat iray sundalon manuunaan ya ombatik. Manputi busaleg da. Akin et agaylay takot da? Paulit-ulit ya narerengel nen David so sakey ya ngaran a bibitlaen da diad pannerbiyos da—amay ngaran na kalaban. Sikatoy malaslastog ya akaalagey ed lawak, tan nayarin aya lay sankabalegan ya toon anengneng nen David.
Si Goliat! Amta la nen David no akin ya natatakot iray sundalo, ta balbaleg, higante! Anggan ag-ipila so kabelat na samben ya sulong to, sikatoy mas ambelat ni nen say duaran angkabaleg a too. Kompletoy armas to, mabisbiskeg, tan apasal lan milaban. Sikatoy manaangat tan oneeyag. Seguradon sankarengel diad lawak so maksil tan malungog ya boses to legan ton kakantiawan iray sundalo na Israel tan say ari dan si Saul. Labay ton nasumpal la yan laban, kanian manhahamon na makpel ya milaban ed sikato, ya sikaran dua labat!—1 Samuel 17:4-10.
Pinmayakot iray Israelita, anggan si Arin Saul. Naamtaan nen David ya masulok la manayan sakey bulan ya oniay situasyon! Anggapoy nagagawan panlalaban ed saray sundalon Filisteo tan sundalon Israelita, tan inagew-agew a mangakantiaw si Goliat. Agaylay syodot nen David. Ibabaingan toy ari tan sundalo na Israel, kaiba iray taloran kuya to, ta mankebet irad takot! Parad si David, aliwan saray sundalo na Israel labat so iinsultoen na sayan Goliat, noagta pati si Jehova a Dios na Israel! Balet antoy nagawaan nen David anta ugaw ni? Antoy naaralan tayo ed pananisia to?—1 Samuel 17:11-14.
“LANAAN MO, TA SIKATO SO PINILIK!”
Pawilen tayo pa may agawa dakel ya bulan antis to ’ya. Mansirunget lad saman balet papastolan ni nen David iray karnero nen ama to diad saray kapukdolan ya asingger ed Betlehem. Tinedyer ni labat si David, guap-guapo, ambalbalangay laman to, tan balibali mata to. Hilig toy mantogtog na arpa no bukbukor to. Panamegley na kansion et idadayew toy Dios lapud mararakep iran palsa To, tan mas ondudunong ed panagtogtog to ta lanang ya manprapraktis. Balet diad saman ya labi et impatawag nen ama to. Kaukolan toy onsempet ya tampol.—1 Samuel 16:12.
Kasabi tod abung da, anengneng ton walay masiken ya katongtong nen ama ton si Jesse. Si Samuel iman, say matoor ya propeta. Sikatoy imbaki nen Jehova ya lanaan so sakey ed saray anak nen Jesse pian onsublay ya ari ed Israel! Anengneng la nen Samuel so pitoran kuya nen David, balet imbaga nen Jehova ed sikato ya anggapod sikara so pinili to. Kasabi balet nen David, imbaga nen Jehova ed si Samuel: “Lanaan mo, ta sikato so pinilik!” Diad arapan na amin ya kuya nen David et nilukasan nen Samuel so saklor a pananginay espisyal a larak tan nilarakan toy ulo nen David. Kayari to man, anguma-uman so bilay nen David. Ibabaga na Biblia: “Manlapud saman ya agew, pinabiskeg na espiritu nen Jehova si David.”—1 Samuel 16:1, 5-13.
Kasin inambisyon ya tampol nen David so man-ari? Andi, maanos ton inalagar ya ipaamta na espiritu nen Jehova no kapigan so igapo to ed sayan ambelat ya responsabilidad. Legan ya manaalagar, intuloy to labat so kimey ya panagpastol. Sineryoso to itan ya kimey. Tan kaukolan toy manpakpel, ta aminsan et walay leon ya inmataki ed pulok nen ama to tan aningkat na karnero, insan diad pidua et sakey ya oso. Agto ra labat inabol pian arawian da ray karnero, noagta inusilan tan nilabanan to ra pian isalba so pakaskasin karnero nen ama to. Pinatey ton bukor iyan duaran masisibeg ya ayep!—1 Samuel 17:34-36; Isaias 31:4.
Kalabas na panaon, impatawag nen Arin Saul si David ta abalitaan ton marunong ya mantogtog. Anggano maong nin milaban si Saul, anggapo lad sikato so pabor nen Jehova lapud agto inunor so instruksion na Dios. Inekal la nen Jehova so espiritu to ed si Saul, kanian aliwliwa lay ugali to—misasanok, masuspetsa, tan bayolenti. Kada no onia lay ugali nen Saul, say mamakalma ed sikato et say balibalin togtog. Naamtaan na arum ya lingkor nen Saul ya aliwa labat a marunong ya mantogtog si David noagta maong met ya milaban. Kanian impatawag nen Saul si David, tan ginawa ton managtogtog tan manag-awit na armas to.—1 Samuel 15:26-29; 16:14-23.
Dakel so naaralan na saray kabataan ed pananisia nen David. Inusar toy arum ya panaon to ed saray kimey ya lalon amaapit na relasyon tod si Jehova. Tan maanos ya nanaral na saray dunong ya amta ton mausa-usar kanian mainomay ya akalmoy trabaho. Balet say sankaimportantian, nampaigiya ed espiritu nen Jehova. Makaaral tayon amin ed balibalin alimbawa to!—Eclesiastes 12:1.
‘ANGGAPO KOMOY ONTALAW ED SAYAN FILISTEO’
Legan ya manlilingkor si David ed si Saul, mabetbet met ya onsesempet ed abung da pian manpastol na karnero, tan no maminsan et manbayag ditan. Aminsan, legan ton manpapastol, imbaki nen Jesse si David pian kumustaen so taloran kuya to ya kaiba ed saray sundalo nen Saul. Lapud maunor si David, nila to ray kuya to diad Lawak na Elah ya inyawitan to ra na abasto. Kasabi tod man, adismaya nen anengneng ton anggapoy nagagawan panlalaban a singa adeskribe ed gapo na sayan artikulo. Wadman labat iray sundalo ed palandey, diad biek tan biek na maawang ya lawak.—1 Samuel 17:1-3, 15-19.
Ag-iya nitepel nen David. Akin ya saray sundalo na mabilay a Dios a Jehova et natatakot ed sakey a toon mandadayew ed palson dios? Parad si David, si Jehova so mismon iinsultoen nen Goliat. Kanian, kinatongtong to ray sundalo ya kaukolan ya natalo si Goliat. Nadngel nen Eliab ya panguloan a kuya nen David so ibabaga to. Kanian nampasnokan toy agi to, ya pinalsaan ton linma labat diman pian man-osyoso tan nengnengen so panlalaban. Balet say kuan nen David: “Anto la lamet so ginawak? Mantetepet ak met labat.” Insan la linmad arum ya sundalo tan imbaga to lamet ya nepeg ya natalo si Goliat, anggad akasabi itan ed si Saul. Kanian impatawag na ari si David.—1 Samuel 17:23-31.
Oniay imbaga nen David ed ari pian ag-ontakot ed si Goliat: “Anggapo komoy anggan sakey ya ontalaw so puso to ed sayan Filisteo.” Talagan tinmalaw si Saul tan saray sundalo to ed si Goliat. Seguro inkompara day sarili da ed sayan balbaleg a too, ya inisip dan angga ra labat ed awak odino pagew to. Inisip da ya matmainomay to ran taloen. Balet aliwan ontan so inisip nen David. Parad sikato et mainomay ya taloen si Goliat. Kanian imbaga to ya sikato lan mismo so milaban.—1 Samuel 17:32.
Agpinmayag si Saul. Kuan to: “Agmo sarag a labanan iyan Filisteo, ta ugaw ka ni, tan sikatoy sundalo la manlapud inkaugaw to.” Talaga kasin ugaw ni David? Andi, balet sikatoy ugaw ni pian mansundalo, tan nayarin ugaw nin nengnengen. Anggaman ontan, kabkabat lay David ya makpel tan mabiskeg ya milaban, tan ompan magano met lan man-20 ed saman.—1 Samuel 16:18; 17:33.
Pian agmanpaga si Saul, inistorya nen David imay impamatey tod leon tan oso. Kasin manlalastog? Andi. Amta nen David no akin ya apatey to iratan ya ayep. Imbaga to: “Si Jehova, ya angiliktar ed siak ed leon tan oso, so mangiliktar ed siak ed lima na sayan Filisteo.” Akombinsin siansia si Saul, kanian imbaga to: “La ka, tan komon ta walad sika si Jehova.”—1 Samuel 17:37.
Labay mon aligey pananisia nen David? Imanom ya say pananisia to et aliwan base ed ilusyon. Walay pananisia to ta kabkabat toy Dios tan naeksperiensya ton mismo so tulong to. Amta to ya maaron proprotektaan nen Jehova iray lingkor to tan totooren to ray impromisa to. No labay tayon ontan so pananisia tayo, kaukolan ya tuloytuloy tayon kabaten so Dios. Tan no manbilay tayo base ed satan ya kakabatan, maabig so pansumpalan tayo tan ombiskeg met so pananisia tayo.—Hebreo 11:1.
“IYAWAT KA NEN JEHOVA ED LIMAK”
Nen unona et impaisulong nen Saul ed si David so samben tod pagew. Singa ontan imay akasulong ed si Goliat, ya gawad nantatapewan ya gansa a singa siksik. Balet nen sinali nen David so onakar ya akasulong ed sikato so balbaleg tan ambelbelat a samben, nairapan. Aliwan sundalo kanian ag-apasal ya mangisulong ed satan, lalo la may isusulong nen Saul, say sankatageyan ya laki ed Israel! (1 Samuel 9:2) Kanian inekal to tan mas pinili to imay apasalan to lan isulong tan saramay uusaren ton pamprotekta ed saray karnero to no manpapastol.—1 Samuel 17:38-40.
Say inawit labat nen David et baston, pananginan na bato, tan palsot. No nengnengen, singa anggapoy kana na palsot, balet diad tua et makapatey itan. Saya et gawad duaran lubir ya katat a walay inkawing ya pangibalaan na bato. Mausa-usar itan ed sakey ya pastol. Balaan to itan na bato, mapmaples ton iwasiwes, insan to ikbanan so sakey ya lubir, kanian onkena so bato ed labay ton tiraen. Mausa-usar iyan armas anggan diad guerra, kanian wala ray grupo na sundalo nensaman ya say armas da et palsot.
Natan ta akaparaan lay David, nila ton tampol so kalaban. Seguro agaylay pampipikasi to legan ya wadman ed lawak ya mandodokdok na limaran angkelag tan makikinis ya bato diad inmekat ya kulos. Insan la linma pian milaban, ya agnanakar noagta manbattik!
Anto kasi reaksion nen Goliat nen anengneng toy milaban ed sikato? Say kuan na Biblia: “Binalawbalaw to lapud sikatoy sakey labat ya ugaw ya ambalangay baog tan guapo.” Insan to inyeyag: “Sakey ak ta’n aso, kanian inmarap kad siak a walaan na bislak?” Anengneng toy baston nen David balet agto naimano ya walay palsot to. Insamba toy David diad ngaran na dirios na saray Filisteo tan imbaga ton ipakan toy laman na sayan anggapoy kuentan kalaban ed saray manok tan ayayep.—1 Samuel 17:41-44.
Nanengneng tayod ebat nen David ya talagan mabisbiskeg so pananisia to. Imadyin yo pa iyan kabataan ya iyeeyag tod si Goliat: “Onarap kad siak a walaay espada tan gayang tan jabelin, balet onarap ak ed sika diad ngaran nen Jehova na saray armada, say Dios na saray sundalo na Israel, a kinantiawan mo.” Amta nen David ya anggapoy kana na armas tan biskeg na too. Agnirespeto nen Goliat si Jehova a Dios, kanian si Jehova so ombales ed sikato. Singa imbaga nen David, “kien nen Jehova so panlalaban.”—1 Samuel 17:45-47.
Siempre, sankanengneng nen David ya balbaleg si Goliat tan kompletoy armas to, balet ag-ataktakot. Aliwan singa si Saul tan saray sundalo to, ag-inkompara nen David so sarili to ed si Goliat. Imbes, inkompara toy Goliat ed si Jehova. No ikomparad arum ya too, talagan balbaleg si Goliat ta manga 9 feet tan 6 inches (2.9 metro) so katagey to, balet panon to no ikompara la ed Sankatagyan ed uniberso? Anggapoy pidumaan tod arum a too. Parad si Jehova, si Goliat et singa labat bigis ya matmainomay ya tiplaken!
Batik si David paarap ed kalaban to, tan angaot na sakey a bato. Imbala tod palsot tan inwasiwes tod tagey na ulo to anggad narerengel lay panngisiw na lubir. Inmasingger met si Goliat, a nayarin walad benegan na manag-awit na samper to. Lapud atagtagey si Goliat tan normal labat so katagey na manag-awit na samper to, agto naprotektaan so ulo na sayan higante. Tan atan so pinuntirya nen David.—1 Samuel 17:41.
Impalsot nen David so bato. Marendeen so amin, ya tatalaranan da no iner so kenaan to. Sinegurado nen Jehova ya maminsan labat ya tiraen nen David so kalaban. Nakna ed moling si Goliat tan kinmutep so bato. Kanian nipasubsob ed dalin so higante! Ataktakot imay manag-awit na samper to kanian batik. Dinmagoy David tan inuyos toy espada nen Goliat, insan to pinutotay ulo so higante.—1 Samuel 17:48-51.
Diad saman et sinmibeg si Saul tan saray sundalo to. Inmeyag ira tan inusilan da ray Filisteo. Agawa imay imbaga nen David ed si Goliat: ‘Iyawat to kayon amin nen Jehova ed lima mi.’—1 Samuel 17:47, 52, 53.
Saray lingkor na Dios natan et agla migi-guerra. Nensaman labat man. (Mateo 26:52) Balet siansia ni ya kaukolan tayon aligen so pananisia nen David. Singa sikato, kaukolan ya tua ed sikatayo si Jehova, tan sikato labat so Dios ya nepeg tayon lingkoran tan igalang. No maminsan, iisipen tayon agtayo sarag iray angkakabaleg ya problema tayo, balet diad tua et melmelag iratan no ikomparad abalbaleg ya pakayari nen Jehova. No say Dios tayo et si Jehova tan mabiskeg so pananisia tayod sikato a singa si David, agtayo takotan so anggan anton subok o problema. Anggapo tay agsarag ya taloen nen Jehova!


text:
LEKSION 16
Antoy Responsabilidad na Saray Ministeryal a Lingkor?
Unong ed Biblia, walay duaran grupo na Kristianon lalaki ya manggagawad saray responsabilidad ed kongregasyon—“saray manangasikaso tan saray ministeryal a lingkor.” (Filipos 1:1) Kaslakan et walay pigaran elder tan ministeryal a lingkor ed kada kongregasyon. Anto ray gagawaen na saray ministeryal a lingkor parad pankaabigan mi?
Ontutulong irad saray elder. Saray ministeryal a lingkor et maespiritual, nailaloan, tan makukulin lalaki. Wala ray kalangweran ni, tan say arum et maedad la. Mitutulongan irad saray kimey ed kongregasyon tan ed Kingdom Hall. Lapud satan et makakapanpokus iray elder ed responsabilidad dan manbangat tan manpastol.
Ontutulong irad kongregasyon. Say arum ya ministeryal a lingkor et iyaasain ya attendant a man-welcome ed saray miaral. Say arum et niyasain ed pangasikaso na sound, account na kongregasyon, pangiter na saray literatura, tan pangiyasain na teritoryan pampulongan. Ontutulong met irad panmintina na Kingdom Hall. Nayarin kerewen met ed sikara na saray elder ya ontulong ed saray maedad la. Antokaman so niiter ya responsabilidad ed saray ministeryal a lingkor et mabulos dan gagawaen kanian rerespetoen mi ra.—1 Timoteo 3:13.
Mangipapanengneng ira na maabig ya alimbawa. Pipilien iray ministeryal a lingkor base ed saray maabig ya espiritual a kualidad da. Sano walay parte dad aral, napapabiskeg day pananisia mi. Sano idadaulo day panagpulong, napapaseseg da kami. Lapud mikokoopera irad saray elder, ontutulong itan pian maliket tan nankakasakey so kongregasyon. (Efeso 4:16) Diad ilabas na panaon, nayarin kualipikado met la ran manlingkor bilang elder.
Anto ray kualidad na saray ministeryal a lingkor?
Anto ray gagawaen da pian organisado so kongregasyon?


text:
KAPITULO 14
Magmaliw a Matua ed Amin a Bengatla
“Labay mi manbilay a matua ed amin a bengatla.”
1, 2. Akin ya maliket si Jehova no nanenengneng ton gagawaen tayoy anggaay nayarian tayo a mansiansian matua? Mangiter na alimbawa.
NANLAPUD grocery so sakey ya ina tan say melag nin anak to. Sanen pasempet la ra, biglan tinmunda so ugaw, tan mannerbiyos. Sankabembenan to ni manaya imay gakgalaw ya agustoan to. Alingwanan ton impawil tan agto met la anonotan ya impasaliw ed si nanay to. Manakis tan aburidon maong. Pinakalma nen nanay to tan inibaan ton ipawil imay gakgalaw tan onkerew na dispensa. Malikeliket so nanay ed satan ya ginawa na anak to. Akin ey?
2 Talagan maliket iray atateng no nanenengneng dan matua iray ananak da. Ontan met so nalilikna na Ama tayo ed tawen, “say Dios na katuaan.” (Salmo 31:5) Legan itayon onaaligwas ed espiritual, sikatoy naliliketan no nanenengneng ton gagawaen tayo so anggaay nayarian tayon mansiansian matua. Lapud labay tayon napaliket si Jehova tan mansiansia ed panangaro to, iyaaplika tayo iyan imbaga nen apostol Pablo: “Labay mi manbilay a matua ed amin a bengatla.” (Hebreo 13:18) Aralen tayo natan so apatiran importantin aspekto na bilay tayo ya no maminsan et mairap so magmaliw a matua. Insan tayo met aralen no anto ray bendisyon no gawaen tayo itan.
INKAMATUA ED SARILI
3-5. (a) Antoy ibabaga na Biblia ya peligro no tilaan tayoy sarili tayo? (b) Antoy makatulong pian magmaliw tayon matua ed sarili tayo?
3 No maminsan et mairap so magmaliw a matua ed sarili tayo. Lapud ag-itayo perpekto, mainomay tayon naloko so sarili tayo. Singa bilang, imbaga nen Jesus ed saray Kristianon taga Laodicea ya titilaan day sarili da nen inisip dan mayaman ira, balet diad tua et “miserable tan pakaskasi tan pobri tan bulag tan lakseb” ira ed espiritual. (Apocalipsis 3:17) Lapud tinilaan day sarili da, mas aliwliway nansumpalan da.
4 Onia met so impasakbay nen disipulo ya si Santiago: “No iisipen na siopaman a too a sikatoy mandadayew ed Dios balet agto kokontrolen so dila to, papalikdoen toy puso to, tan say panagdayew to et andi-kakanaan.” (Santiago 1:26) No isipen tayon awaten nen Jehova so panagdayew tayo anggano mauges so panagsalita tayo, papalikdoen tayo labat so puso tayo. Say panagdayew tayo ed si Jehova et andi-kakanaan tan sayang labat so sagpot tayo. Antoy makatulong pian naiwasan tayo itan?
5 Diad satan met lanlamang a kapitulo, inkompara nen Santiago so Salita na Dios diad espiho. Pinaseseg to itayon usisaen so ayadyarin ganggan na Dios tan manguman itayo base ed satan. (Basaen so Santiago 1:23-25.) Natulongan itayo na Biblia ya magmaliw a matua ed sarili tayo tan nanengneng tayo no anto ray kaukolan tayon paaligwasen. (Tagleey 3:40; Aggeo 1:5) Ipikasi tayo met ed si Jehova ya usisaen to tayo tan tulongan to tayon nanengneng iray kakapuyan tayo tan ekalen iratan. (Salmo 139:23, 24) No maminsan et agtayo naliklikas a lolokoen tayo la manayay sarili tayo. Tandaan tayo balet ya kabusol itan nen Aman Jehova. Ibabaga na Proverbio 3:32: “Kabusol nen Jehova so sakey a mapalikdo, balet Sikatoy maapit a kaaro na maptek a too.” Tulongan itayo nen Jehova ya nalikna so nalilikna to tan nanengneng so sarili tayo a singa ed pakanengneng tod sikatayo. Tandaan imay imbaga nen Pablo: “Labay mi manbilay a matua ed amin a bengatla.” Siempre agtayo ni perpekto balet labalabay tan pansasagpotan tayoy magmaliw a matua ed amin a bengatla.
INKAMATUA DIAD PAMILYA
6. Akin a nepeg a matua iray sanasawa ed sakey tan sakey, tan anto ray agda nepeg ya gawaen?
6 Nepeg ya kabkabat a matua iray Kristianon pamilya. Saray sanasawa et nepeg ya matua tan anggapoy iyaamot da ed sakey tan sakey. Nepeg ya ag-ira manggagawa na antokaman a marutak tan pakasakitan na asawa ra, a singa say pikarinyoan ed arum, masekreton pirelasyon panamegley na Internet, odino inengneng ed anggan anton klase na pornograpiya. Wala ray Kristiano ya nanggawa na ontan tan insekreto dad asawa ra. Panagloko tan panagtila itan. Imanoen iyan imbaga nen Arin David: “Agak miuulop ed saray mapalikdon totoo, tan papaliisan ko iramay iyaamot day inkatoo ra.” (Salmo 26:4) No walay asawam, agkan balot manggagawa na antokaman ya natukso kan iyamot so tuan inkatoom ed asawam!
7, 8. Anto ran istorya ed Biblia so makatulong ed saray ananak pian pablien day inkamatua?
7 No ibabangat na atateng iray ananak da nipaakar ed kaimportantian na inkamatua, maabig no usaren da iray alimbawa diad Biblia. No labay dan idanet so mauges ya pansumpalan na ag-inkamatua, nayari dan istoryaen so agawa ed si Acan ya nantakew tan sinali ton isekreto so impantakew to; si Gehazi a nantila pian nakuartaan; tan si Judas ya nantakew tan nantila pian traidoren si Jesus.
8 No labay na atateng ya idanet so maabig a resulta na inkamatua, nayari dan istoryaen ed ananak da so ginawa nen Jacob ya impaipawil to ed saray ananak to so kuarta ya nalmo dad sako ra lapud inisip ton alingo labat iray angiyan ed satan; tan say marikit nen Jefte ya tinoor toy sipan nen ama to anggano kaukolan toy mansakripisyo; tan si Jesus ya makpel ton impakabat so sarili to ed saray sundalon mangerel ed sikato pian nasumpal so propesiya tan naprotektaan to iray kakaaro to. (Genesis 43:12; Ukom 11:30-40; Juan 18:3-11) Pigara labat iraya ed saray alimbawa ed Biblia ya makatulong ed saray atateng pian nibangat da ray ananak da ya aroen tan pablien so inkamatua.
9. Antoy nepeg ya iwasan na atateng no labay dan maabig so nipanengneng dan alimbawa ed ananak da, tan akin ya importante so ontan ya alimbawa?
9 Wala ni nepeg a gawaen na saray atateng pian talagan nibangat da iray ananak da. Intepet nen apostol Pablo: “Kasin sika a mangibabangat ed arum et agmo ibabangat so sarilim? Sika a mangipupulong na ‘Agka mantatakew,’ kasin mantatakew ka?” (Roma 2:21) Wala ray atateng ya ibabangat da ray ananak da ya magmaliw a matua, balet sikaran mismo et agmatua, kanian agla laingen amta na ananak da no anton talagay duga. Ompan ikatunongan na atateng ya aliwan mauges so mantakew na saray gamit ya aliwan mabli, tan ibaraan dan, “Ayos labat ta amta met na akanggawa ya wala ray mangaala ed saraya.” Odino ikatunongan day pantila da ya ibaga ran, “Anggapoy uges to ‘ya ta wala met so katuaan ton daiset.” Balet diad tua, mabli man odino mamura so tinakew, siansia nin panagtakew itan, tan antokaman so ibagam a tila anggano wala met so katuaan ton daiset, panagtila nin siansia itan. * (Basaen so Lucas 16:10.) Mainomay ya nalikas na ugugaw no duma so ibabagam ed gagawaen mo tan makapuy so epekto na satan ed sikara. (Efeso 6:4) Balet no nanenengneng dan matua iray atateng da, naaralan day magmaliw ya matua, tan diad ibaleg da et nigloria day Jehova ed sayan mundo ya napnoy katilaan.
INKAMATUA DIAD KONGREGASYON
10. Antoy nepeg tayon tandaan no katongtong tayo ray agagi?
10 Dakel so pankanawnawa ya nipanengneng tayoy inkamatua ed saray agagi. Inaral tayo ed Kapitulo 12 ya nepeg tayon alwaran so panagsalita tayo, lalo la ed saray agagi tayo ed espiritual. Say simplin tongtongan et nayarin magmaliw a tsismis tan panagpauges ni ingen! No ibaga tayo ed arum so istoryan agtayo segurado no kasin tua, ompan mangikakayat tayo laingen na tila. Kanian mas maong no kontrolen tayoy bibil tayo. (Proverbio 10:19) Balet anggano segurado tayon tua met so sakey ya istorya, agto labay ya ibagan nayari tayo lan ikayat itan. Ompan agtayo met la itan nepeg ya pibabalian, odino talagan aliwan marakep a pantongtongan. (1 Tesalonica 4:11) Wala ray arum ya masyado iran prangka, tan ikatunongan dan ibabaga da met labat so tua. Balet tandaan tayo ya say panagsalita tayo et nepeg ya lanang a maabig tan mauyamo.
11, 12. (a) Antoy rason no akin ya linmoor laingen so problema na saramay akagawa na seryoson lingo? (b) Anto ray tila nen Satanas nipaakar ed seryoson kasalanan, tan antoy makatulong pian ag-itayo naimpluensyaan na saratan? (c) Panon tayon nipanengneng ya matua tayo ed organisasyon nen Jehova?
11 Importante met ya ibaga tayoy tua ed saray mangidadaulo ed kongregasyon. Wala ray akagawa na seryoson lingo ya nen tinepetan ira na saray elder et agda impatua kanian linmoor laingen so problema. Nagmaliw ya doble so panagbilay da, ya kunwari et manlilingkor ira ed si Jehova balet itutuloy day manggawa na seryoson kasalanan. No ontan so gawaen na sakey a too, say bilay to et napnoy katilaan. (Salmo 12:2) Wala met iray mangibaga na tuan impormasyon ed saray elder, balet agda ibagan amin lalo lad saray importantin detalye. (Gawa 5:1-11) Say kaslakan ya rason no akin ya ontan so gagawaen na arum et lapud panisiaan da ray tila nen Satanas.
12 Importante met ya matua tayo ed organisasyon nen Jehova. Singa bilang, seguroen tayon say akasulat ed report tayo parad lawak na kimeyan kada bulan et no anton talagay agawaan tayo. Ontan met, no eebatan tayo ray tepet ya walad application form parad saray pribilehyo na panaglingkor, nepeg ya ibaga tayoy tuan kipapasen na laman tayo odino arum ni ran personal ya impormasyon.
13. Panon tayon mansiansian matua no mitransaksion tayod saray kaagian tayo, no walay empleyado tayon agi, odino agi so amo tayo?
13 Nepeg met ya matua itayo ed saray agagi no nipaakar ed negosyo. No maminsan, wala ray agagi ya mitratransaksion ed arum ya agagi. Agda itan nepeg a gawaen odino pantongtongan diad Kingdom Hall odino diad ministeryo. Ompan wala ray empleyado tayon agagi. No ontan, nepeg ya matua tayo ed sikara, agtayo bibitinen so sueldo ra, iter tayoy apantongtongan a sueldo, pati saray benepisyo ya igaganggan na gobierno. (1 Timoteo 5:18; Santiago 5:1-4) No say amo tayo et agi, mantrabaho tayoy susto. (2 Tesalonica 3:10) Agtayo iilaloan ya daput no kaagian tayo ra et ikdan da tayoy espisyal ya konsiderasyon, odino obligado iran mangiter na bakasyon o benepisyo ya anggapo ed arum ya empleyado.
14. No mansosyo ed negosyo iray Kristiano, antoy nepeg dan gawaen, tan akin?
14 Panon to no kasosyom so sakey ya agi, a nayarin nampuunan odino inmutang kayo? Walay nabasa ed Biblia ya importante tan praktikal a prinsipyo: Nepeg ya walay kasulatan yo! Singa bilang, nen angaliw si Jeremias na dalin, sikatoy nanggawa na dokumento ya walay duplicate to, pinirmaan itan na saray nantasi, tan insinop to pian nausar ed arapen. (Jeremias 32:9-12; nengnengen met so Genesis 23:16-20.) Sano wala ray transaksion ed negosyo ed baetan na saray sanaagi ed espiritual, agto labay ya ibagan anggapoy talek da ed sakey tan sakey no manggawa ira na detalyadon kasulatan, a pinirmaan na saray kaiba ed transaksion tan saray nantasi. No ontan so gawaen da, napaliisan so agpantatalosan, pagbabawi, tan pankokolkol ni ingen ya mansumpal ed inkaapag-apag. Nepeg a tandaan na saray Kristianon nansosyo ed negosyo ya agdan balot aabuloyan ya naderal so pankakasakey tan deen na kongregasyon lapu labat ed negosyo da. *
INKAMATUA DIAD SARAY ALIWAN TASI
15. Antoy nalilikna nen Jehova ed panagsaol diad negosyo, tan antoy nepeg a gawaen na saray Kristiano anggano dakel la natan so masaol a totoo?
15 Aliwan diad loob labat na kongregasyon tayo nepeg a matua. Imbaga nen Pablo: “Labay mi manbilay a matua ed amin a bengatla.” (Hebreo 13:18) Anggano aliwan agagi so katransaksion tayo ed negosyo, labay na Dios ya matua itayo. Aminpigan abitla ed libro na Proverbio a kabkabusol to so masaol a simbangan. (Proverbio 11:1; 20:10, 23) Nensaman, wala ray uusaren a simbangan tan panagsukat pian naamtaan so belat na saliwen tan say kuartan pambayar. Wala ray masaol ya managlako ya duaray uusaren dan baton panagsimbang tan aliwan susto so uusaren dan panagsukat pian naloko tan nasaol da ray kustomer da. * Kabkabusol nen Jehova iratan ya kagagawa! Pian mansiansia tayo ed panangaro to, nepeg ya agtayon balot mansasaol diad negosyo.
16, 17. Anto ran panagsaol so gagawaen na totoo natan, tan antoy determinadon gawaen na saray tuan Kristiano?
16 Lapud si Satanas so manuuley ed sayan mundo, agtayo la pankelawan no akin a dakel so aliwan matua. Ompan inagew-agew tayo met ya natutukso a mantila odino mansaol. Singa bilang, wala ray manaaplay ed trabaho ya aliwan tua iray isusulat dad bio-data da tan maniimbento ray impormasyon nipaakar ed abilidad da tan eksperiensya rad trabaho. Wala met iramay aliwan tua so impormasyon ya isusulat da ed saray form na immigration, panagbayar na buis, insurance, tan arum ni ra, pian naala day labay da. Dakel ya estudyante so mansasaol no eksamin, odino mankokopya labat irad Internet parad saray report tan project dad eskuelaan, insan da ibagan sikaray nanggawa ed satan. Tan wala met iray totoon manpapasuksok ed saray kurakot ya opisyal na gobierno pian naaprobaan iray ilalakad da. Agtayo la pankelawan so ontan iran kagagawa ta dakel natan so “maaro ed sarili ra, maaro ed kuarta, . . . [tan] agda aaroen so kamaongan.”
17 Determinado iray tuan Kristiano ya agbalot gawaen iratan. No maminsan, say sakey a rason no akin ya mairap so magmaliw a matua et lapud nanenengneng tayon singa onaasensoy bilay na saray masaol. (Salmo 73:1-8) Saray Kristiano balet et nayarin maniirap lapud labay day mansiansian matua “ed amin a bengatla.” Wala kasi nagunggona no mansiansia tayon matua? On, wala! Akin ey? Anto ray bendisyon no matua itayo?
SARAY BENDISYON NO MATUA KA
18. Akin ya importante ya kabkabat itayon matua?
18 Importante ed sikatayo so reputasyon tayo. Labay tayon kabkabat itayo ya matua tan napanmatalkan a too. (Nengnengen so kahon ya “ Kasin Matua Ak ed Amin a Bengatla?” diad pahina 167.) Anggan siopa et sarag toy nawalaan na ontan ya reputasyon! Ag-itan akadepende ed abilidad, kayamanan, itsura, kipapasen ed bilay, odino antokaman ya bengatlan agtayo kontrolado. Anggaman ontan, mataltalag la natan so walaan na maong a reputasyon. (Miqueas 7:2) Anggano kantiawan ka na arum lapud matua ka, walan wala ray makaimano ed inkamatuam, tan lapud satan et panmatalkan tan respetoen da ka. Naeksperiensya na dakel a Tasi nen Jehova ya lapud matua ira et abendisyonan irad pinansyal. Singa bilang, ag-ira kaiba nen nakal ed trabaho iray empleyadon agmatua, odino sikara so mas nanaawat ed saray trabaho ya kakkaukolan so matuan empleyado.
19. Antoy epekto na inkamatua ed konsiensia tayo tan ed relasyon tayo ed si Jehova?
19 Nagawa man itan ed sika odino andi, seguradon wala ni ray mas baleg a bendisyon ya naawat mo no matua ka. Say sakey et malinis so konsiensiam. Insulat nen Pablo: “Matalek kami a malinis so konsiensia mi.” (Hebreo 13:18) Niarum ni, nanenengneng nen Aman Jehova so inkamatuam, tan seguradon inad-aro to ka lapud satan. (Basaen so Salmo 15:1, 2; Proverbio 22:1.) On, no matua ka et mansiansia ka ed panangaro na Dios, tan satan so sankaabigan a bendisyon. Aralen tayo ed onsublay a kapitulo so tema a mikonektaan ed saya: say estandarte nen Jehova nipaakar ed trabaho.
^ par. 9 Diad kongregasyon, no say sakey a too et kagagawa to lay mantila pian deralan odino sakitan so arum, nepeg ya aksionan itan na hudisyal a komite.
^ par. 14 Nabasa ed Apendise ed artikulon “No Panon ya Aregloen Iray Problema ed Negosyo no anto ray nepeg a gawaen no wala ray onlesan problema ed negosyo.
^ par. 15 Duman baton panagsimbang so uusaren da sano mansaliw ira tan duma met no manlako ira, kanian mansaliw man o manlako ira, parehon makakasaol ira. Nayarin angusar met ira na simbangan a mas andukey odino mas ambelat so sakey a lima na satan pian nasaol da ray kustomer.